
mâinile în buzunare. 

— E încă în viaţă. 

— Oh, Bryce ... 

— O vizitez o dată pe săptămână. Nu mă recunoaște, dar nu 
pot să mă port ca și când n-ar exista ... 

— Unde e? 

— Într-un spital din Dartmouth. 

Kate își dădu seama că îi provoca o adevărată tortură, dar 
n-avea încotro. Era necesar să-i pună acum toate întrebările 
neplăcute. 

— Ce vârstă are? 

— Trei ani. Medicii spun că nu va mai trăi mult, dar asta aud 
de când s-a născut. 

— Te duci la ea întotdeauna singur? 

— Da. Nu mai știe nimeni dacă mai e în viaţă sau nu. 

— Chiar nimeni? 

— Emmeline știe că încă mai trăiește. La fel mama și Jenetta, 
dar prietenii sau cunoștințele pe care le aveam când s-a născut 
fetița sunt convinse că a murit. 

— Așadar, îţi porţi crucea singur. 

— Îmi place mai mult așa. Nu ţin să vorbesc despre acest 
subiect și nici să fiu nevoit să suport compătimirea oamenilor. 

— Ce faci atunci când te duci s-o vezi? Ai spus că nu te 

recunoaște. 

— Stau pe un scaun și o iau pe genunchi. Asta e tot ce pot 
face ... 

Și brusc, ceea ce spera Kate se produse. În loc să 
scrâșnească din din dinţi și să-și nege sentimentele, Bryce lăsă 
să-i cadă masca și spuse sprijinindu-și fruntea de geam: 

— Îţi voi spune ceea ce n-am mai spus nimănui. Uneori fac 
drumul până acolo și când ajung la spital, n-am curajul să 
cobor din maşină. Nu mă simt în stare să intru înăuntru. Nu 
suport ideea că o voi găsi exact așa cum am lăsat-o ultima 
oară... 

Kate se apropie de el și-l luă în brate. El se întoarse spre ea 
și își lăsă capul pe umărul ei, înăbușindu-se ca un bărbat care 
încă nu învățase să plângă. 

Kate simţi că și ei i se preling lacrimile pe obraji. ÎL strânse 
în braţe cât putu de tare și aşteptă trecerea crizei. 

— Cred că mi s-a pus un cârcel, șopti ea când el se mai liniști. 
Eşti foarte greu, Bryce Sanderson! 

Instinctul n-o înșelase. El se depărtă ușor de ea și o privi. 

— Iar te plângi? 

— Nu-ţi face griji! Voi supravieţui, îi spuse ea ștergându-i o 
lacrimă de pe obraz. 

— Şi tu ai plâns, Kate. 

— Da. 

— Şi s-a făcut milă de mine, nu-i așa? 

— Nu, Bryce. Dimpotrivă, îţi admir atitudinea pe care o ai 
față de Jenny. Mila e pentru cei care nu sunt suficient de 
puternici ca să reacționeze în faţa unei tragedii, așa cum este 
cazul de faţă ... Jenny era motivul pentru care te încăpățânai să 
mă respingi? 

— Da. 

— Deci, acum nu mai de ce să mă respingi. 

El se desprinse brusc de ea și se sprijini de marginea mesei. 

— Asta nu schimbă nimic, Kate. 

— Ba da, acum ştiu şi sunt în măsură să înţeleg. 

— Nu e atât de simplu ... spuse el clătinând cu tristețe din 
cap. 

— Ce vrei să spui? 

— Tu ești tânără și plină de viaţă. Trebuie să te căsătorești și 
să faci copii, ceea ce eu nu pot să-ți dăruiesc, Kate. 

— De ce? șopti ea. 

— Am ştiut întotdeauna că Emmeline dorește să aibă copii. 
Chiar m-am întrebat dacă nu cumva se măritase cu mine special 
pentru asta. Mă rog, acum nu mai are importanță ... Prima 
sarcina a pierdut-o. Eram la ţară. Nu exista decât un mic spital 
în apropiere și n-am căutat altul mai depărtat. Emmeline a fost 
foarte dezamăgită, ca și mine de altfel, deoarece și eu îmi 
doream copii. Dar eram tineri și ne gândeam că avem destul 
timp ca să-i avem. 

Kate se sprijini de masa de bucătărie. Era convinsă că acel 

monolog avea o cauză și începea să-i fie frică. 

-Atunci când Emmeline a descoperit că era din nou 
însărcinată, amândoi ne-am bucurat enorm. Am pregătit 
camera pentru copii și am ales niște nume: Daniel, dacă era 
băiat și Camille, dacă era fată. Și apoi s-a întâmplat ceeea ce 
ştii... Copilul s-a născut cu o lună mai devreme. Când a 
văzut-o, Emmeline a spus doar două lucruri: că nu voia s-o mai 
vadă niciodată și că îmi interzice să-i pun numele de Camille. 

— Există vreo legătură între pierderea primei sarcini și 
malformaţia lui Jenny? 

— Da. Acesta e motivul pentru care îţi povestesc toate astea... 

— Care e legătura? 

— Am fost îndrumați să consultăm niște specialiști în 
genetică. Te voi scuti de descrierea analizelor și verificărilor la 
care am fost supuși. Pe scurt, am descoperit o anomalie în 
lanţul Adn-ului meu. Era vorba de ceea ce se numește o 
translocare. Asta înseamnă că s-a produs o fisură și doi 
cromozomi au suferit transformări. Eu sunt un om perfect 
normal, dar șansele de a avea un copil ca mine sunt aproape 
nule. 

Kate era consternată. 

— Deci, nu vei mai face un alt copil? 

— Nu. La sfatul specialistului, mi-am făcut de altfel și o 
vasectomie la puţin timp după nașterea lui Jenny. Așa că 
înţelegi de ce consider că nu s-a întâmplat nimic, Kate. Dacă ai 

deveni soţia mea, nu ţi-aș putea face niciodată un copil. Sunt 
steril. 

— Ce cuvânt îngrozitor! 

— Mi-e imposibil să mă gândesc că ar putea exista ceva între 
noi. Tu meriţi ceva mai bun, Kate. Meriti să trăieşti lângă un 
bărbat care să fie demn de acest nume. 

— Așa te vezi tu? șopri ea. Ca un bărbat care nu e demn de 
acest nume? 

— Mă văd aşa cum sunt. Pentru numele lui Dumnezeu, Kate, 
cum ar trebui să-ţi spun? Pot să fac dragoste, dar nu pot să fac 
copii ... sunt steril! 

— Dacă vei continua așa, chiar vei deveni cum spui. 

— Adică? 

— Te închizi în tine însuţi. Te-ai hotărât să nu te 
îndrăgosteşti de nimeni, și atunci te mulțumești să ai legături 
cu femei ca Anne, care nu se gândește decât la ea. Și când 
întâlneşti pe cineva ca mine, care cere mai mult, o iei la 
sănătoasa ... Deci ai de gând să fugi până la sfârșitul zilelor tale? 

— El o prinse de braţ, alb la față de furie. 

— Am de ales? Nu pot să fac copii și n-am dreptul de a te 
priva de aceste lucruri. 

— Dar nu vei cunoaşte nici tu acest sentiment, nu-i aşa? 

— Parcă am fi personajele unei telenovele ... observă Bryce 
zâmbind cu tristeţe. 

— Seara trecută te-am văzut la cafenea cu Anne. 

— Nu te-am observat. 

— Eram în fundul sălii. 

— Cu Graham? 

— Nu, cu Carol. Ea e cea care m-a îndemnat anul trecut să 
mă duc să donez sânge. Crezi că ar trebui să-i mulțumesc sau 
s-o blestem? 

— Un pic din amândouă ... În seara aceea, Anne nu era prea 
veselă. Nu vrea să accepte că nu mai e nimic între noi. 

— Aşa este? 

— Da. 

— Nu mi-a plăcut să vă văd împreună, mărturisi Kate cu o 
naivitate prefăcută. 

— Nu cumva ești geloasă? În ceea ce o priveşte pe Anne, pot 
să-ţi spun că nu e cazul. De altfel am înţeles că a cunoscut pe 
altcineva, un politician. În weekend individul nu a fost în oraș, 
aşa că m-a sunat pe mine și ne-am întâlnit ... Aș vrea însă să-mi 
vorbeşti mai degrabă despre călătoria ta la Montreal. 
Povesteşte-mi ce ai făcut acolo. 

— A fost destul de obositor ... Într-un interval de douăzeci și 
patru de ore, m-am întâlnit cu tata, bunicii și fratele meu. 

Stătură apoi îndelung de vorbă, deoarece Bryce voia să ştie 
toate amănuntele. La sfârșit, Kate se uită îngrijorată la ceas. 

— E târziu, trebuie să mă duc acasă, șopti ea. 

— Pari epuizată. 

— Așa și sunt ... N-am rezolvat în seara asta nimic, nu-i așa, 

Bryce? 

— Dar şi mâine mai e o zi, nu? 

"Mâine, mereu mâine". Nerăbdarea lui Kate ascundea însă 
ceva mult mai profund: dorinţa de a simţi braţele lui Bryce în 
jurul ei, de a se lăsa pradă dorinţei și a uita de tot și de toate. 

— Ia-mă în braţe, Bryce, te rog... 

— Kate ... 

— Te rog. 

El o trase la pieptul lui, dar era evident că e încordat și 
mișcările îi păreau mecanice. 

— Situaţia e și acum destul de dificilă, Kate. Să n-o 
complicăm şi mai mult. 

— Am nevoie de tine, Bryce. Nu mai pot să suport ... Simt 
nevoia să mă alini ... 

— Eşti sigură? 

— Da. 

EI îi prinse faţa în mâini. 

— Sărută-mă, şopti ea. 

Sărutul lui fu la fel de şovăitor ca şi modul în care o ţinea în 
braţe. Kate îi simţi reticenta și acel lucru o excita și o făcea să 
fie și mai îndrăzneață. 

— Hai să mergem sus, îi șopti ea. 

El nu se clinti din loc. 

— Ştii că te doresc, Kate, dar... 

Ea îi puse un deget pe buze. 


236 JESSIE PARKER 





— Nici un dar. Vino ... 

— Eşti foarte convingătoare. 

— Atunci, lasă-te convins ... 

Bryce se uită la ea câteva clipe, apoi o luă de mână și o 
conduse la etaj, după care începu să se dezbrace. 

Kate, care grăbise oarecum cursul evenimentelor, era acum 
speriată de tăcerea lui. Hotărâtă să nu lase să se vadă ce simţea, 
îşi dădu jos bluza și blugii și-i puse pe un scaun. Își aminti că 
ultima oară când fuseseră într-o situaţie asemănătoare, hainele 
le zburaseră peste tot prin încăpere. Dar de ce trebuia să se 
preocupe de comparații? Când văzu că Bryce e gol și o aștepta, 
își scoase sutienul și chiloţii. Apoi el dădu la o parte cuvertura 
și Kate veni să se întindă lângă el. 

Bryce începu imediat să o sărute cu patimă, începând de la 
buze și coborând de-a lungul gâtului. Buzele lui se opriră 
îndelung asupra sfârcurilor sânilor ei, în timp ce mâinile lui îi 
mângâiau trupul. 

Datorită mâinilor lui pricepute, Kate gemea și se încorda, cu 
unghiile înfipte în spatele lui Bryce. Dar el era încă în așteptare. 
Gura lui o chinuia în continuare, iar mângâierile făceau să-i 
tremure carnea pe ea. Numai când îi strigă numele, el acceptă 
în sfârşit să o pătrundă ... 


KKK 

Când deschise ochii, văzu că Bryce stătea întins lângă ea, cu 
un braț îndoit sub cap. Deși observă că respira regulat, Kate 
era sigură că nu dormea. Era foarte aproape de ea, putea să-l 
atingă dacă întindea mâna, și cu toate astea se simțea extrem de 
singură ... Nu-i rostise numele nici măcar o singură dată. Se 
arătase foarte experimentat și pătimaș, dar avea impresia că ar 
fi putut foarte bine să fie în locul ei și altă femeie. Acum îi era 
rușine de modul cum îi răspunsese în timp ce făcuseră 
dragoste, deoarece ea i se dăruia fără rezerve și el nu-i dăduse 
nimic în schimb. Bryce nu o iubea. Asta era singura concluzie 
care putea fi trasă din acea experienţă. 

Se uită la ceasul de pe noptieră, se ridică repede din pat și 
se duse să-și ia lucrurile. 

— Trebuie să plec, îi spuse ea. E îngrozitor de târziu. 

El nu-i propuse să-și petreacă restul nopţii împreună cu el. 

— Cobor cu tine. 

— Nu e nevoie, erai pe punctul de a adormi. 

Bryce se ridică brusc într-un cot. 

— Totul e în regulă, Kate? 

Ea încercă să adopte un ton indiferent. 

— Bineînţeles. Ce-ar putea să nu fie? 

— Nu știu. Mi s-a părut. 

Ea își încheie nasturii de la bluză anapoda, așa cum 
descoperi acasă, şi își puse cureaua la blugi. 

— Probabil că pantofii mei au rămas n hol. 

Fl se ridică din pat şi o sărută uşor pe buze. 

— Noapte bună, draga mea. 

— Noapte bună, răspunse ea cu un nod în gât. 

— Kate ... 

— Chiar trebuie să plec, Bryce. Nu te deranja pentru mine. 
Ştiu drumul ... 

Se grăbi să ajungă la ușă, cobori treptele câte patru o dată și 
alergă spre mașină. Când porni motorul, Kate izbucni însă în 
lacrimi ... 





Capitolul 16 


Kate își petrecu a doua zi luptându-se cu un maldăr de 
hârţoage. În drumul de întoarcere spre casă își făcea programul 
pentru restul zilei: să hrănească motanii, să facă o baie bună și 
să se cufunde în lectura unui roman gros. "Tratamentul clasic 
al inimilor rănite”. își spuse ea zâmbind cu tristeţe. Fu însă 
smulsă brusc din gânduri de vederea mașinii lui Bryce parcată 
în fața casei ei. Când o văzu, el deschise portiera și cobori pe 
trotuar. Ea încercă să abordeze un aer relaxat și natural, dar se 
pare că nu reuși, pentru că Bryce îi spuse: 

— Nu arăţi prea bine, Kate. 

— N-am dormit prea mult azi-noapte, îi răspunse ea pe un 
ton rece. 

— Ştiu. De aceea mă şi aflu aici, dar nu cred că e locul 
potrivit. Putem să intrăm în casă? 

— Da, bineînţeles, spuse ea fâstâcindu-se. 

Fripturile pe care le scosese de dimineaţă din congelator și 
le pusese în chiuvetă erau pe jumătate mâncate. Lucifer, stătea 
pe pervazul ferestrei și se uita afară, iar Marmelade se lingea pe 
labe. 

— Aş vrea să mergem la restaurant, spuse Bryce calm. 

— Fu sunt de vină, nu trebuia să le las acolo. 

— Poate că erai și tu tulburată, azi-dimineață. 

Kate se aplecă și începu să adune resturile de friptură. Bryce 
luă găleata de gunoi și se lăsă pe vine lângă ea. 

— Ai auzit ce am spus? 

— Da. 

El ridică brusc capacul găleţii pentru ca ea să arunce 
resturile de carne. 

— Sunt deja în genunchi, Kate. Ce vrei mai mult de atât? 

Ea se uită la el. Privirea lui era uşor amuzată, dar nu reuși să 
descifreze expresia mai profundă care o însoțea. 

— Nu înţeleg ce vrei de la mine. 

— Mă ocup eu de găleată în timp ce tu te speli pe mâini. Îţi 
propun să ne continuăm discuţia într-o poziţie normală. Altfel 
mi-e greu să gândesc. 

Ea se ridică și se spălă pe mâini. 

— Încă mă dorești? o întrebă Bryce. 

— Mi se pare că întrebarea ta e ușor perfidă. 

— Așa e, reformulez ... Ce ai simțit azi-noapte, Kate? 

Ea își alese cuvintele cu grijă. 

— A fost perfect, probabil ţi-ai dat seama, dar din punct de 
vedere emoţional, nu pot să spun același lucru. 

— Poţi să-mi explici și mie de ce? 

— Am avut impresia că nu sunt decât un obiect, că făceai 
dragoste cu mine ca și cum în locul meu ar fi putut să fie 
oricare altă femeie. N-ai pus deloc suflet, Bryce. Poate că sunt 
de modă veche, dar pentru mine dragostea fizică trebuie să 
aibă un sens, să exprime măcar o oarecare tandreţe, dacă nu 
altceva mai puternic. 

Tăcu brusc, devenind conștientă că poate spusese prea 
mult. Bryce se apropie de ea și o luă de mâini. 

— Am văzut că ceva nu era în regulă atunci când ai plecat. 
Îmi dai voie să-ţi explic ce s-a întâmplat? 

Kate dădu din cap, inima începând să-i bată într-un ritm mai 
accelerat. 

— Mai întâi, trebuie să-ți vorbesc despre Anne. După 
plecarea  Emmelinei am dus o viață de pustnic. Apoi am 
întâlnit-o pe Anne, care mi-a propus foarte repede să avem o 
relaţie fără nici un angajament din partea vreunuia din noi, 
adică exact ce-mi doream. Așa cum știi, legătura a durat doi ani 
și în tot acest timp m-am obișnuit să satisfac o femeie care 
dădea mai multă importanță tehnicii decât emoţiei. Aseară 
m-am purtat cu tine ca şi cu Anne ... Îmi pare rău, Kate. 

— Eu nu sunt Anne. 

— Tu ești exact contrariul lui Anne. Probabil de aceea m-am 
purtat așa ... A fost un reflex de autoapărare, Kate. 

— Ţi-e frică de mine, spuse ea încruntându-se. 

— Nu ştiam de ce vrei să faci dragoste cu mine. Credeam că 
din cauză că îţi era milă de mine. 

— Nu, Bryce. 

Fl închise ochii o clipă și duse mâinile lui Kate la buzele lui. 

— Ai suficientă încredere în mine ca să-mi acorzi o a doua 
şansă, Kate? 

— Va fi altfel decât aseară? îl întrebă ea roșind. 

— Îți promit că voi încerca. 

Ea îl strânse de mână, încercând să-şi ascundă emotia sub o 
aparentă detaşare. 

— În dormitor e dezordine ... 

— N-are importanţă! Tot ce te rog e să nu se afle acolo 
pisicile! 

— Tom e afară, iar Lucifer și Marmelade îşi fac siesta. N-o să 
ne deranjeze nimeni. 

— Arată-mi pe unde s-o iau. 

Traversară holul ţinându-se de mână, apoi Kate împinse ușa 
dormitorului. Era camera ei preferată. Avea o mochetă albă, iar 
la ferestre atârnase perdele de dantelă. Pe pat se aflau 
împrăștiați niște pui de pernă, pe masa de toaletă zăceau 
diverse tuburi și sticluţe în dezordine și noptiera stătea să se 
prăbușească sub greutatea cărților. 

— Nu-ţi fie teamă draga mea, îi spuse el cu blândeţe, văzând 
că ea lasă rușinată ochii în jos. 

— Nu mă pot abtine. Am impresia că parc-ar fi prima oară. 

— Într-un fel, chiar este. 

O prinse în braţe și o sărută. Nu mai erau săruturile grăbite 
de azi-noapte, ci unele blânde și senzuale, ca și cum ar fi avut 
o veșnicie în fața lor. Kate îl lăsă să-i scoată pardesiul și să-i 
descheie nasturii bluzei. Ea își trase fermoarul fustei și o lăsă 
să-i alunece la picioare. Apoi îi simți mâinile pe pielea goală, în 
timp ce bluza cădea și ea pe covor. 

Kate nu va uita niciodată ceea ce urmă. Noaptea trecută 
Bryce fusese foarte sigur pe el, ba chiar arogant. În seara aceea 
însă, era plin de tandrete și ezitări, testând fiecare reacţie a lui 
Kate, așteptând ca ea să-i răspundă pentru ca să meargă mai 
departe cu mângâierile, jucându-se cu mâinile și buzele pe 
trupul ei, cu o delicateţe infinită. Ea își încolăci picioarele în 
jurul lui, cu unghiile înfipte în umerii lui și tremurând de 
emotie. Dar el se abţinu şi acum. Doar atunci când o auzi 
gemând și strigându-i numele, acceptă s-o facă a lui. Amândoi 
simțiră că se deschide pământul sub ei și se prăbușesc într-un 
ocean de plăcere. 

Lui Kate îi trebui ceva timp ca să-și revină. Tinea în 
continuare picioarele încolăcite în jurul coapselor lui. Simţi că 
barba lui crescută o înţepa pe pielea gâtului și că inimile 
amândurora băteau în mod regulat. 

— A fost nemaipomenit, Bryce, suspină ea. Mă simt de 
parcă... de parcă mi-ai fi dăruit lumea întreagă. 

— E imposibil, șopti el. Tu mi-ai dăruit-o mie. 

— Serios? 

— Da. 

Ascunzându-și emoția sub un zâmbet, ea își mișcă șoldurile. 

— Eşti greu. 

— lar te plângi? 

— Şi tu iar protestezi? În plus, mie mi-e foame! 

— Deci așa, eu mă aflu în pat cu tine, iar tu nu te gândești 
decât la mâncare! 

— Nu e chiar așa ... Termină, Bryce! exclamă Kate, râzând 
datorită faptului că el o mușcă în glumă de ureche. 

Fl se rostogoli brusc pe o parte și o strânse la pieptul lui. 

— Nu știu încotro ne îndreptăm, Kate, nici ce ne va duce 
viitorul, dar în clipa asta n-aș vrea să mă aflu altundeva decât 
aici, cu tine. 

— Oricum, n-are rost să ne facem griji. Până la urmă, 
lucrurile se aranjează întotdeauna. 

— Mi-e ruşine să-ţi spun, dar ... și mie mi-e foame! 

— Tare mi-e teamă că frigiderul este acum gol. 

— Atunci, te invit la resturant. 

Lui Kate îi era foame, dar se simţea foarte bine în momentul 
acela și ideea de a se ridica din pat n-o încânta deloc. 

— Asta înseamnă să ne dăm jos din pat ... 

— ... Şi să facem un duș ... 

— ... Și apoi să ne îmbrăcăm! 

Simti mâinile lui Bryce mișcându-se între pulpele ei. 

— Mi se pare că așa ceva ar însemna un efort prea mare. 

— Nu-i așa? spuse ea formând cerculeţe pe abdomenul lui. 

— Cred că ar trebui să ne mai gândim înainte de a lua o 
hotărâre. 

— Așa cred și eu... 

De aceea, ieșiră să ia masa mult, mult mai târziu ... 


KKK 


În sfârşit, venise primăvara. Începeau să apară primele 
frunze, arbuștii de forsitia erau în floare și lalelele stăteau 
aliniate drept în grădina lui Russell. 

Pentru Kate, primăvara venise însoţită de emoții intense. 
Bryce o suna în fiecare zi și se vedeau de cel putin trei ori pe 
săptămână. Dar primăvara mai era și anotimpul reînvierii și 
fertilităţii: Sue era însărcinată, la fel și vecina Dorei, şi o 
prietenă a lui Graham, pe care Kate o cunoscuse la concert, 
născuse gemeni ... În condiţiile acestea, cum să nu se 
gândească la propria ei dorință de a avea un copil? 

Într-o seară, la întoarcerea de la birou, trecu pe la Dora și 

Russell. 

— Intră, draga mea. Tatăl tău a plecat la o cină de afaceri, dar 
sper că vei rămâne să iei masa cu mine. 

— Speram să-mi propui! Nu prea am chef să gătesc ... 

— Nu cumva te-ai pricopsit cu o gripă? Ştiu că e epidemie 
acum. 

— Nu, nu cred că e de la asta. Spune-mi, mamă, îţi plăcea să 
fii însărcinată? 

— Doamne Dumnezeule, ce întrebare mai pui și tu! spuse ea 
în timp ce deschidea ușa de la frigider. 

Dat fiind că Stephan începuse să amușşineze un pachet pus 
pe raftul de jos, se aplecă și-l luă în braţe, blestemându-l în 
toate felurile 

Kate exclamă, uluită: 

— Nici chiar așa, mamă! 

— Blestem ziua în care am primit în casă pisica asta, 
bombăni Dora îndreptându-se spre ușa care dădea în grădină. 
Nu are pic de respect faţă de nimic! Zât! Ieși afară! Mi-e teamă 
că va trebui să te mulţumești cu niște resturi, draga mea. 

— Oricum resturile sunt mai bune decât tot ce aș fi gătit eu 
cu mâna mea. 

Acum lui Kate îi părea rău că-i pusese acea întrebare. Ar fi 
preferat ca Dora să nu se mai gândească la ea. 

— Te gândești să rămâi gravidă? se interesă Dora încercând 
atât de evident să pară modernă, încât Kate nu-și putu stăpâni 

un zâmbet. 

— Nu, stai liniștită. Te întrebam din curiozitate. Să nu mai 
vorbim despre asta. 

— Trebuie să fi avut tu un motiv, insistă ea. Are vreo legătură 
cu Bryce? 

Spre marea bucurie a Dorei, bărbayul revenise impreună cu 
Kate la cina din duminica anterioară. Dora ţinea foarte mult la 
el. Alesese deja în minte culoarea rochiilor de domnişoară de 
onoare și modelul bomboanelor de ciocolată ... 

— Mai mult sau mai puțin ... 

— Sper că mai întâi vă veţi căsători. 

— Încă nu m-a cerut în căsătorie, mamă, și nici nu sunt 
sigură că o va face. 

— Probabil din cauză că încă nu s-a pronunţat divorțul. 

În timp ce Dora punea niște orez la fiert și pregătea o salată, 
Kate începu să-i relateze povestea lui Emmeline și a lui Jenny. 
Carnea de vită pe care o fiersese și orezul scoteau aburi în 
farfurie atunci când termină de povestit. 

— După cum vezi, chiar dacă mă cere în căsătorie, nu vom 
putea avea niciodată copii. 

— Tu vrei să te măriţi cu el? 

— Da. 

— În cazul ăsta, ati putea foarte bine să adoptați, așa cum am 
făcut noi, spuse Dora bătând-o ușor cu palma pe umăr. 

— Dar tu îi aveai deja pe Bill și pe Derek. 

— Așa e. Am fost foarte fericită cât timp am fost gravidă. Mă 
simțeam mândră de mine, ca şi cum aș fi fost prima căreia i se 
întâmplase așa ceva. E o experiență care îţi va lipsi. 

— Bryce vrea să mă mărit cu alt bărbat. Sau cel puţin așa 
voia. Acum nu ştiu cum mai stau lucrurile. 

Dora renunță la ideea domnișoarelor de onoare. 

— Atunci poate ar fi mai bine să te desparti de el, draga mea. 

— Aşa crezi? 

— Cu cât aştepţi mai mult timp, cu atât îţi va fi mai greu s-o 
faci. Și în plus, pentru o femeie, copiii sunt foarte importanți. 

— Nu toate au copii. 

— Dar majoritatea au. 

— E un bărbat deosebit, mamă, și ne înțelegem atât de bine! 
Sunt îndrăgostită la nebunie de el. 

Dora, care de obicei era o romantică incurabilă, rămase la 
aceeași concluzie. 

— Ar trebui să te mai gândești, Kate. Cel mai bine ar fi să 
întâlneşti pe altcineva și ca Bryce să-și refacă viaţa alături de o 
femeie care are deja copii. 

— Numai când mă gândesc la o asemenea eventualitate și 
simt că-mi vine să mor! exclamă Kate. 

— Să fim serioşi, Kate! 

— Nu vreau ca el să se însoare cu o altă femeie, vreau să mă 
ia pe mine de nevastă! 

Domnișoarele de onoare își făcură din nou apariţia timidă 

în imaginaţia Dorei. 

— Atunci nu-ţi rămâne decât să aștepți, suspină Dora. Dar 
acum mănâncă, draga mea. După cină a promis că vine și Bill. 
Vorbeşte cu el. Întotdeauna el știe ce trebuie făcut. 

De fapt, atunci când îi aduseră la cunoștință problema, Bill 
nu se pronunță asupra a ceea ce ar fi trebuit să facă. În calitatea 
lui de medic, era intrigat de cazul lui Bryce și, ca bărbat care 
ținea foarte mult la Kate, îi era jenă să-i răspundă. 

— Copiii au creat cu siguranță o legătură suplimentară între 
Sue și mine, îi spuse el. Acum, în ceea ce privește adopția, tu 
ești un exemplu perfect de succes ... Dar nu crezi că ne cam 
grăbim, surioară? Bryce încă nu te-a cerut în căsătorie, nu-i așa? 

— E doar o chestiune de timp. Adică ... așa sper. 

Derek ce părere are despre toate astea? 

Kate se înroși la faţă. Comentariile lui Derek — toate 
elogioase — se limitaseră la performanţele amoroase de care-i 
bănuia pe ea și pe Bryce. 

— N-are importanţă ... bombăni ea. 

— Nu-i spune mamei, zise Bill izbucnind în râs. 

— Poate că va fi mai puţin şocată decât îţi închipui. 

— Mai are vreo veste de la frumoasa Jenetta? 

— O sună destul de des și nu-i place când n-o găsește acasă. 

— Are de gând să se stabilească în orașul ei? 

— În orice caz, mie nu mi-a spus nimic. Oricum, îl știi pe 
Derek. E destul de secretos ... nu ca mine. 

— Nu te mai enerva, totul se va aranja cu Sanderson al tău. 

Kate se întoarse acasă cu sufletul mai ușurat după ce se 
confesase familiei sale. În timpul săptămânii lucră până seara 
târziu, ceea ce îi permise să-și ia două zile libere. De data asta 
îi spuse lui Bryce ce planuri avea. 

— Plec la Montreal. Dată fiind situaţia finanţelor mele, poate 
n-ar trebui s-o fac, dar nu mă pot abține. Vreau să văd casa în 
care am locuit, cartierul, școala, chestii de genul ăsta ... 

— Ce speri să afli? Nu prea ştiu ... Vreau să-l mai văd și pe 
Denis. Poate că data trecută avea o zi proastă. Sâmbătă mă voi 
duce la Joseph, sper să vrea să mă primească. 

— Aș vrea să vin cu tine, Kate, dar vineri am o zi foarte 
încărcată. Intenţionezi să rămâi peste noapte la Montreal? 

— Nu, la Moncton. E mai ieftin. 

— Dacă reușesc să mă eliberez mai devreme, vin după tine, 
aşa că poate sâmbătă dimineaţa te voi însoţi la închisoare. Nu 
vreau să te duci acolo singură. 

— Ar fi minunat! 

— Am putea să ne întoarcem abia duminică ... 

— Vom ajunge numai bine la cină! Doar dacă ești tentat să-ţi 
petreci seara cu familia mea. 

— Pentru cineva care se opune oricărei idei de angajament 
mă descurc destul de bine, nu-i așa? 

O trase brusc spre el, strângând-o atât de tare în braţe, încât 
Kate abia mai putea respira. 

— N-ar trebui, Kate ... Weekendurile ni le petrecm 
împreună, duminica luăm cina la părinţii tăi ... asta e dinamită 
curată, care într-o bună și ne va exploda în față. 

Ei nu-i plăcea deloc când îl auzea vorbind astfel și i-o spuse 
cu voce înăbușită. El o sărută și, în mod inevitabil, au ajuns din 
nou în dormitor, unde Kate uită să se gândească la aceste 
lucruri ... 


Kk 


Atunci când îl vizită Kate, Denis dormea. Starea lui de 
sănătăte nu numai că nu se îmbunătăţise, dar părea să se fi 
degradat de când îl văzuse ultima oară. Avea un alt coleg de 
cameră, ceea ce nu era deloc încurajator. Oare peste câtă 
vreme va părăsi și Denis spitalul, fără speranţa de a se mai 
întoarce? 

Kate se așeză pe unicul scaun din încăpere și își sprijini 
bărbia în mâini. Tocmai se gândea la Bryce, când auzi o voce. 

— Ce cauti aici? 

Ea tresări și văzu că vecinul de pat al tatălui ei se trezise. 

— Am venit să-l văd pe domnul Tremblay. 

— Da? Ce legătură ai cu el? 

— E tatăl meu. 

— Şi eu sunt papa de la Roma! 

— Vă asigur că e tatăl meu. 

— Dacă e adevărat ce spui, cum se face că nu te-am mai văzut 
niciodată până acum? 

— Ultima oară când am fost, nu erati în cameră cu el. 

— Sunt aici de cincisprezece ani, cunosc pe toată lumea și 
sunt la curent cu tot ce se petrece în azil ... Denis nu mi-a spus 
că are o fată. 

Kate începu să-i explice cum stăteau lucrurile cum putu 
mai bine. Individul păru să n-o creadă. 

— Probabil că ai citit prea multe ziare ... Dar mă rog, asta e 
problema ta. Pun pariu pe ce vrei că nu te va recunoaște atunci 
când se va trezi. 

— Accept pariul. 

Kate scoase din portofel doi dolari. Cu o mutră satisfăcută, 
bărbatul scoase și el două bancnote soioase de câte un dolar 
din buzunarul pijamalei și le puse pe noptiera de lângă el. 

De pe coridor se auzi deodată un zgomot de veselă spartă și 
Denis se ridică brusc în capul oaselor, cu părul ciufulit. Kate se 
ridică în picioare. El se uită la ea şi, ca și la prima lor întâlnire, 
o expresie de spaimă îi încremeni pe trăsăturile feței. 

— Te-ai întors, gemu el, tu cu aerele tale de superioritate ... 

Pe obrajii roșii începură să i se prelingă lacrimile. 

— Ce fel de femeie ești dacă vii să-l chinui pe soțul tău în 
halul ăsta? 

— Nu sunt soţia ta, ci fiica ta, Catherine. 

— Aşa arătai când ai venit din casa ta luxoasă din 
Westmount. Îmbrăcată bine și vorbind franceza ca o pariziancă. 
Dar eu am schimbat toate astea, nu? Ti-am tăiat cheful de a face 
pe fitoasa cu mine! 

— Sunt Catherine, nu Alanna! exclamă Kate. 

Denis se trânti la loc pe pernă. 

— Nu mai veni aici. Dacă ai fi o bună catolică, ai rămâne la 
locul tău, în mormânt. Nu mai veni să-l chinui pe un biet om 
care nu ti-a făcut niciodată vreun rău. 

Kate își mușcă buzele, copleșită de greață, dar și de ură. 
Poate că într-adevăr era mai bine să nu mai revină. La ce i-ar fi 
servit? Nu mai aveau nimic să-și spună. Își luă geanta de pe pat. 

— Așa, du-te, bombăni Denis şi nu te mai întoarce 
niciodată... Ai înţeles? 

— Bine, n-o să mai vin, spuse ea făcându-i-se brusc milă de 
el. 

— Îmi datorezi doi dolari, îi spuse colegul de cameră cu un 
aer triumfător. 

Ea îi puse banii pe pat și-i spuse înainte să plece: 

— Mă bucur că sunteţi aici şi-i ţineţi de urât. 

Adresa la care locuise Denis și Alanna se afla la câteva 
blocuri distanță de azil, așa că tânăra se hotărî să se ducă până 
acolo pe jos. 

Strada "ei" era o fundătură cu clădiri din cărămidă de o 

parte şi de alta. Nu se vedeau nici copii jucându-se pe trotuar, 
și nici menajere care să discute pe scările din fier. Locul era la 
fel de pustiu și de trist ca şi fabrica ce se găsea la capătul celălalt 
al străzii. 

Denis și Alanna locuiseră la numărul 99, la demisol. Kate 
cobori câteva trepte și sună. Din interior se auzea zgomot de 
ceartă. Ușa se întredeschise şi-i răspunse o femeie tânără foarte 
frumoasă, în ciuda machiajului strident. Părea să nu aibă mai 
mult de nouăsprezece ani. 

— Aş vrea să aflu niște informaţii despre cei care au locuit 
aici în urmă cu douăzeci și șase de ani, îi explică Kate. 

— N-avem, îi răspunse ea cu un aer indiferent. Noi stăm aici 
numai de doi ani. 

După care îi trânti ușa în nas. 

Nu avu mai mult succes nici la apartamentul de alături. 
Întrebându-l însă pe proprietarul unei băcănii, află că fosta 
şcoală a lui Joseph se afla la patru străzi distanță. Când ajunse 
acolo, fu îndrumată la doamna Delortie, care corecta nişte 
lucrări de control. 

Kate se prezentă şi fu invitată să ia loc. 

— Mă interesează dacă vă amintiţi de un elev care se numea 
Joseph Tremblay, care a învăţat aici în urmă cu douăzeci și șase 
de ani. 

— Îmi amintesc foarte bine de el. De altfel, tu îi semeni 
foarte mult ... 


COPILĂRIA REGĂSITĂ 255 





— E fratele meu. 

După care îi relată toată povestea lor. 

— Nu prea știu de ce mă aflu aici, încheie ea. Bănuiesc că din 
cauză că încerc să găsesc ceva să mă ajute să înțeleg ... 

Doamna Delortie aruncă o privire la ceas. 

— Nu avem la dispoziţie decât un sfert de oră ... Ti-am spus 
că îmi amintesc foarte bine de el și am un motiv întemeiat 
pentru asta. Mi-am reproșat multă vreme că nu mi-am dat 
seama la timp de ceea ce se întâmpla. Nu l-am avut pe Joseph 
elev decât un an, pe când avea nouă ani. Avea deja o faimă 
proastă. Era un copil nedisciplinat, care fura de la colegii lui, se 
încăiera din orice și mintea de stingea. Nu prea tineam să-l am 
în clasa mea ... Începutul a fost greu. Era agresiv și închis în el. 
Mă simţeam mai ușurată atunci când lipsea de la ore ... ceea ce 
se întâmpla destul de frecvent. Se bătea tot timpul, cel puţin 
aşa spunea el. Venea la școală cu faţa plină de vânătăi, urme de 
lovituri sau pansamente, uneori chiar șchiopătând. 

Învăţătoarea se uita la ea cu un aer descumpănit. 

— Toate acele semne erau evidente și eu n-am văzut nimic. 
Îmi spuneam de fiecare dată: "Iar s-a încăierat cu cineva” și nu 
făceam cercetări mai amănunțite. 

— Nu aveți ce să vă reproșaţi. De unde să fi știut? Joseph avea 
într-adevăr o fire certăreaţă. 

— Ar fi trebuit să mă pună pe gânduri situaţia lui, insistă 
doamna Delortie. Dar eram tânără pe vremea aceea, acum 

lucrurile ar sta cu totul altfel. 

— Cum aţi aflat? 

— După Crăciun, am studiat vâteva fragmente din "Moby 
Dick" și pentru prima oară am observat că ceva îi captează 
atenţia. l-am dat o carte și a citit-o pe nerăsuflate. Atunci i-am 
mai dat și altele, care aveau legătură tot cu marea. Era fascinat 
de acele povestiri. Treptat am început să-i câștig încrederea. A 
acceptat chiar o dată sau de două ori să vină la mine acasă ... 
Era primul la literatură și ultimul la majoritatea celorlalte 
materii ... Apoi s-a mutat în altă clasă și am pierdut legătura cu 
el. A fost vina mea, probabil l-am neglijat, dar mai aveam și alte 
îndatoriri ... 

— Sunteţi prea aspră cu dumneavoastră, doamnă. 

— Așa îmi spune şi soțul meu ... Anul următor, în luna 
februarie. Joseph a venit la mine, la școală. Am fost şocată de 
cum arăta. Nu-l văzusem de câteva luni. "Te-ai încăierat iar cu 
băieţii?” l-am întrebat eu. "Nu, doamnă." "Atunci cine ţi-a făcut 
vânătăile acelea?" "Tatăl meu". Joseph era mincinos, dar de 
data asta am înțeles că nu mintea, pentru că începuse să 
plângă. Joseph Tremblay, spaima școlii, izbucnise în plâns și 
după ce îi mai trecu criza, mi-a povestit totul. Tatăl lui îl bătea 
de ani de zile ... Apoi te-ai născut tu şi când tatăl vostru a 
început să te bată și pe tine, Joseph n-a mai putut suporta. A 
încercat să te apere, dar era evident că nu se putea lupta cu el. 
Atunci, a venit la mine. 

— Deci, datorită lui am scăpat de Denis, șopti Kate. 

— Da, pentru că bineînţeles după aceea am anunţat 
autorităţile. 

— Am crezut că a făcut-o vreun vecin sau o asistentă socială. 

— Îi datorezi foarte mult fratelui tău ... 

— Da ... Vă mulțumesc, doamnă. Dacă n-aţi fi fost 
dumneavoastră, n-aş fi aflat niciodată ce s-a întâmplat cu 
adevărat. Sunt sigură că Joseph nu mi-ar fi spus. 

— Dacă te întâlnești cu el, transmite-i din partea mea toate 
cele bune și amintește-i că marea îl așteaptă și acum. 

— Așa voi face ... La revedere, doamnă, și vă mulțumesc 
foarte mult ... 

Kate ieși din școală purtând în minte imaginea unui băiețel 
care probabil își iubise foarte mult sora și care era clar că îi 
salvase viaţa... 





Capitolul 17 


Bryce o aștepta la aeroportul din Moncton. Avea cravata 
șifonată și părul ciufulit. Când îl văzu, Kate fu cuprinsă de un 
asemenea fior de dragoste, încât simţi că i se înmoaie 
picioarele. 

Bryce se uită îndelung la ea, ca și cum ar fi vrut să se asigure 
că totul era în regulă. 

— Am impresia că mi-am creat un obicei din a te întreba dacă 
te simţi bine. 

— Da ... Îmi pare bine că te văd. 

— M-am temut să nu întârzii. Traficul a fost îngrozitor. 

Încă nu se atinsese de ea. Kate observă că ezita adesea, ca şi 
cum îl reţinea ceva. 

— Nu merit un sărut? îl întrebă ea. 

El zâmbi amuzat și o sărută apăsat, astfel că atunci când îi 

dădu drumul, Kate își recăpătă cu greu respiraţia. 

— Mai e puţin și vom fi arestaţi pentru atentat la pudoare! 
şopti ea. 

— Ar fi bine să mergem într-un loc mai liniștit. 

Kate îi cunoștea acea privire pe care o vedea în ochii lui. 

— Când dorești ... 

— EL izbucni în râs. 

— Ăsta e tot bagajul tău? 

— Da. N-am considerat necesar să-mi iau cămașă de noapte. 

— Nu vei avea nevoie de ea. 

— Unde mergem? 

— Ai să vezi ... E o surpriză, adăugă el cu un zâmbet 
misterios. 

Surpriza se dovedi a fi un conac de la sfârșitul secolului 
situat în golful Shepody. Mobila era veche și proprietarii ospi- 
talieri şi discreţi. Cina le fu servită într-o sufragerie uriașă cu 
vedere spre mare. În noaptea aceea, Kate și Bryce făcură 
dragoste în faţa șemineului din camera lor și a doua zi 
dimineaţă în patul imens, cu baldachin. 

Atunci când Bryce parcă mașina lângă zidurile închisorii, pe 
figura lui Kate se putea citi liniștea și fericirea care urmau după 
ce făceau dragoste. 

— Există o cafenea în sat, îi spuse ea. Probabil că voi sta la 
închisoare mai puţin de o oră. 

— Te aştept aici. 

El avea un aer foarte hotărât. Deşi ardea de nerăbdare să-i 
spună: "Bryce, te iubesc", ca de obicei, ceva o opri. 

— Mă bucur că ești cu mine, șopti ea. Prezenţa ta îmi dă mai 
mult curaj. 

— Baftă! spuse el strângând-o ușor de mână. 

Kate cumpără din nou ciocolată şi Coca Cola și completă un 
formular în biroul vorbitorului. Joseph nu-i răspunsese la 
scrisori, aşa că nu s-ar fi mirat prea tare dacă n-ar fi venit. 
Totuși, peste zece minute, el apăru în cadrul ușii. Avea aceeași 
expresie încruntată pe faţă. Luară loc amândoi și Kate împinse 
spre el ciocolata şi Coca Cola. 

— Doamna Delortie m-a rugat să-ţi transmit toate cele bune, 
spuse ea. 

Peste privirea lui trecu o umbră, dar vocea nu trăda nici o 
emotie. 

— E tot acolo? Încă pe vremea aceea mi se părea că e o 
femeie bătrână. 

— Probabil că atunci avea vreo douăzeci și cinci de ani. 
Într-adevăr, e tot acolo. Elevii ei au avut noroc cu ea, ca și tine 
atunci când te-ai dus să-i vorbeşti. 

— Ah, da? 

— Da ... Am întâlnit-o ieri, la fosta ta şcoală. M-a însărcinat 
să-ţi spun și că marea te așteaptă în continuare. 

De data asta, emoția lui fu mult mai evidentă, deși își reveni 
imediat. 

— Se înșală. 

— Mai citeşti şi acum cărţi despre mări și oceane, Joseph? 

— Aici? Sper că glumești! 

— Să ştii totuși că are dreptate. Marea va fi în același loc 
atunci când vei ieși de aici. 

— Şi ce-i cu asta? Vrei să cumpăr o barcă? 

— Nu ştiu ce idee aveai în minte, dar ai putea să lucrezi pe 
un vas de marfă sau să te înscrii la o școală de marină. 

— Un fost deținut ar putea să facă așa ceva? 

— După ce îţi vei executa pedeapsa, aspectul acesta nu va 
mai fi luat în seamă. 

— Te crezi șmecheră, nu-i așa? Nerăspunzându-ţi la scrisori, 
credeam că ai înțeles. De ce îţi vâri nasul în treburi care nu te 
privesc? 

— Ba mă privesc. 

Se măsurară din priviri, amândoi la fel de hotărâți. Joseph fu 
primul care lăsă ochii în jos. Rupse ambalajul de pe o ciocolată 
şi mușcă din ea o bucată. 

— Păcat că n-ai fost învățată să-ţi vezi de treburile tale, 
bombăni el cu gura plină. 

— Păcat că ai urechile înfundate! E și problema ta și a mea, 
pentru că doamna Delartie mi-a spus încă ceva: tu ai anunţat-o 
despre ceea ce făcea Denis şi ai făcut-o pentru că începuse să 
mă bată și pe mine. 

— Şi ce importanţă are asta? 

— Are, pentru că gesul tău dovedește că nu suportai să mă 
bată, pentru că eram sora ta și mă iubeai, Joseph. Nu-i așa? 

— Taci din gură! 

Masca îi căzu de pe faţă și de sub furia deținututlui își făcu 
apariţia băieţelul de zece ani de odinioară. 

— Nu știam cum să-l opresc. Mama era bolnavă, nu putea să 
facă nimic. Am încercat să-l imobilizez, dar era mai puternic 
decât mine. Atunci m-am dus la doamna Delortie. A fost 
singura persoană care mi-a venit în minte. 

— Tu nu înţelegi? Probabil mi-ai salvat viaţa. În orice caz, 
m-ai salvat de soarta pe care ai avut-o tu însuţi: asistența 
socială, casele de corecție şi închisoarea. Așa că să nu te mai 
aud spunând că e treaba ta! încheie ea cu ochii scăpărând de 
furie. 

— Semeni cu mama atunci când era furioasă, după câte mi 
s-a spus ... 

— De ce a rămas cu Denis? Îşi dădea foarte bine seama de 
ceea ce-ţi făcea. De ce n-a plecat împreună cu tine? 

— Era nebună după bărbatul ăla. Atunci când trebuia să 
aleagă între el și mine, el câștiga întotdeauna. Oricum, nu avea 
unde să se ducă. N-avea nici bani, nici serviciu și nu s-ar fi 
întors pentru nimic în lume la părinţii ei. Ar fi însemnat să-și 
recunoască înfrângerea și faptul că fusese o greșeală. Era prea 
orgolioasă ca să facă așa ceva. 

— Sunt sigură că existau și pe vremea aceea niște organizaţii 

cărora să li se poată adresa. 

— Nu putea să-l părăsească. Era peste puterile ei. Din clipa 
în care s-au întâlnit, s-au legat definitiv unul de celălalt. 

— Probabil s-au urât în aceeași măsură cât s-au iubit, șopti 
Kate. 

Brusc, Joseph nu mai păru interesat de discuţie. El dădu din 
umeri. 

— E posibil. Oricum, asta nu mai are importanță. 

— Așa e, dar nu reușesc să înțeleg. 

— E o poveste de domeniul trecutului. Las-o baltă. 

— Îmi pare rău că n-am voie să-ţi trimit niște cărți. În schimb, 
mă voi interesa de posibilităţile de a lucra pe mare. La Halifax, 
nu va fi prea greu. Te voi ţine la curent cu ceea ce am aflat. 

— Ce vrei de fapt? Să-mi controlezi viața? 

— Nu, Joseph. Viaţa ta îţi aparţine, dar nu voi reuși niciodată 
să uit că eşti fratele meu. 

— Şi dacă o să-ţi spun să te duci naibii? 

Ar fi putut să se exprime mult mai grosolan, dar se abţinuse. 
Kate socoti că era un fapt încurajator. 

— Eu sunt un om încăpățânat, Joseph, îi răspunse ea cu 
răceală. N-o să scapi de mine așa de ușor. 

— Dacă mai vii, nu sunt obligat să te văd. 

— Dacă mă deplasez special pentru tine de la Halifax, ai face 
bine să mă vezi. 

Pentru prima oară, Kate văzu o sclipire de amuzament în 

ochii fratelui său. 

— Când vorbeşti așa, îmi spun că poate l-ai fi pus cu botul 
pe labe pe tatăl nostru. 

Kate se mai relaxă și zâmbi. 

— S-ar părea că suntem o familie de bătăuși, nu-i așa? De fapt 
cred că sunt o mulțime de alte lucruri pe lume pentru care 
merită să te baţi. Atunci când vei ieşi de aici vei fi încă un om 
tânăr. Îţi promit că voi face tot ce-mi va sta în putinţă să te ajut. 

Vocea îi vibra din cauza intensității emoţiei. Când se uită pe 
masă observă că mai rămăsese o ciocolată întreagă. 

— Îi plac dulciurile? Ai alte preferinţe? 

— Nu, e foarte bine așa. 

Tânărul rămase indiferent. Promisiunea surorii lui nu părea 
să-l entuziasmeze prea mult. Kate se simţi brusc foarte obosită. 

— Putem să vorbim despre vreme, dacă vrei, spuse ea 
descumpănită. Sau pot să plec. 

— Cred că ar trebui să pleci. 

— Mă voi întoarce. 

— Voi fi aici, spuse el strâmbându-se ironic. 

— La revedere, Joseph și ... mulțumesc. 

— La revedere, Catherine, spuse el ridicându-se în picioare. 

Kate fu atât de emoţionată, încât se temu să nu izbucnească 
în lacrimi. Îi întoarse brusc spatele și coborî repede scările. 
Când ajunse jos, își recuperă geanta și ieși din închisoare. 

Bryce o aștepta lângă mașină. Ea alergă spre el și se aruncă 

în braţele lui. 

— Oh, Bryce, e un loc îngrozitor! Du-mă de aici! Am tot 
timpul impresia că sunt spionată din posturile acelea de 
observaţie... 

După ce închisoarea rămase cu mult în urma lor, îi povesti 
ce se petrecuse între ea și fratele ei. 

— Sunt sigură că va accepta să mă mai vadă atunci când voi 
veni. Acum sunt absolut sigură. 

— Ţi-ai luat un angajament pe o durată lungă de timp pe 
care îţi va fi destul de greu să ti-l respecti, Kate. Oamenii de 
felul lui Joseph nu se schimbă de azi pe mâine ... în cazul în 
care se schimbă. 

— Stiu, dar n-am avut de ales, Bryce. Trebuie neapărat să-l 
ajut ca să mă pot împăca în sfârșit cu mine însămi. E un pact 
încheiat cu el, dar şi cu mine. 


KKK 


Kate îi scrise lui Joseph, întrebându-se cu îngrijorare dacă 
acesta îi va răspunde vreodată. Miercuri se întâlni cu Sue, al 
cărui pântec se rotunjea din ce în ce mai mult și o zări pe 
vecina Dorei care era pe punctul să nască, și se întrebă ce 
perspective îi oferea ei relaţia cu Bryce. Nu avea însă o fire 

prăpăstioasă. Era vară și era îndrăgostită. Îngrijorarea ei nu era 
decât una trecătoare ... 

Bryce îi propuse să-și petreacă sfârșitul de săptămână cu 
barca în parcul Kejimkujik. În seara de dinaintea plecării, primi 
o scrisoare de la Joseph. Deși conținutul acesteia nu dezvăluia 
nimic important și nici nu era prea lungă, fusese scrisă de 
Joseph și asta o făcea să plutească de fericire. 

Campară pe o insulă, înotară joi în apele reci ale lacului, 
mâncară mult și adormiră în orăcăitul broaștelor. A doua zi se 
plimbară prin pădure, gândindu-se cu teamă la faptul că urmau 
să se întoarcă la civilizaţie, care însemna telefon, blocaje de 
circulaţie și muncă de birou. Prăjiră la foc de lemne niște 
costiţă cu ouă şi făcură un ceai care mirosea a fum, apoi își 
strânseră lucrurile. 

După cele două zile de vis, întoarcerea fu mult mai putin 
plăcută. Începuse să bată vântul, obligându-i s-o ia cu barca pe 
lângă malul lacului, ca să evite curentul. Și încărcarea lucrurilor 
în mașină era mai puţin plăcută decât descărcarea acestora din 
prima seară. 

— N-am chef să mă întorc acasă, șopti Kate. 

— Weekendurile nu sunt niciodată suficient de lungi ... 

Nu acesta era răspunsul pe care-l aștepta Kate de la el. În 
timp ce Bryce urca barca pe acoperişul mașinii, ea punea vasele 
în portbagaj. Una din ele se înțepeni într-o chingă a rucsacului 
și ea înjură printre dinți. 

— Ce-ai spus? spuse Bryce tresărind. 

— Ar fi mai bine să nu repet. 

— Nici eu n-am chef să mă întorc acasă, Kate, dar trebuie 
s-o facem. Încearcă să fii rezonabilă. 

Ea trânti nervoasă capacul portbagajului, văzu toporul care 
rămăsese înfipt într-un copac și înjură din nou. 

— Ce legătură are raţiunea cu toată treaba asta? 

— Te rog, Kate, nu strica un weekend superb. Clipele fericite 
se termină repede. 

— Asta sunt eu pentru tine o clipă fericită? 

— Îmi atribui cuvinte care nu-mi aparţin. 

— Ti-am pus o întrebare! 

— La care nu sunt în stare să-ţi răspund. Nu știu ce naiba ești 
pentru mine! 

Vorbise sub impulsul furiei, dar nici asta nu aperase Kate să 
audă. 

— Să mergem, spuse ea pe un ton rece. 

— Nu fi supărată, Kate. Crezi că nu-mi pun și eu întrebări? 
Poate că ar fi fost mai bine să nu-ți propun să petrecem acest 
weekend împreună, care de fapt a fost cel mai frumos din viața 
mea. Dar acum trebuie să mergem acasă, așa cum ai spus și tu, 
și să ne întoarcem la viaţa de zi cu zi. La Jenny și tot ce 
reprezintă ea. Nu s-a schimbat nimic, Kate. 

— Există vreo șansă să se schimbe ceva? 

— Nu știu. 

El părea la fel de dezorientat ca și ea. 

— Îmi pare rău, șopti ea. E adevărat că în cele două zile 
petrecute împreună ai fost fericit? 

— Da, spuse el sărutând-o. Nu trebuie să mă mai întrebi, 
Kate. Stii foarte bine că așa e. Şi mai cred că și tu simţi la fel ... 
Îmi voi aduce aminte mereu de acest weekend 

— Şi eu. 

— Acum, trebuie să plecăm,spuse el sărutând-o din nou. 

Când ajunseră la Halifax, o conduse direct acasă la ea. 
Nu-i propuse să-și petreacă noaptea împreună și Kate fu prea 
mirată când el îi refuză invitaţia la cină. 

Aşa cum spusese el, tot ce era bun se sfârșea repede ... 





Capitolul 18 


Bryce era la birou atunci când fusese anunţat. După ce puse 
receptorul în furcă, îi ceru secretarei să-i anuleze ultimele două 
întâlniri și plecă fără să ofere nici o explicaţie. Din fericire, 
traficul nu era prea intens. Traversă podul, făcu sensul 
giratoriu și în tot acest timp, o voce îi repeta fără încetare: "E 
pentru ultima oară ... ultima oară ..." 

Fusese sunat de la spital ca să-l anunţe că Jenny murise. 
Supraveghetoarea îl conduse până la patul în care se afla 
copilul. El se aplecă și o sărută pentru ultima oară pe fiica lui, 
după care semnă actele, se duse la o firmă de pompe funebre 
pentru a face toate aranjamentele necesare și apoi se întoarse 
acasă. 

— Primul telefon i-l dădu Jenettei, la magazin. 

— Jenetta? Bryce sunt ... Jenny a murit. 

Urmară câteva clipe de tăcere. 

— Oh, Bryce ... îmi pare rău. Cum te simţi? 

— Adevărul e că nu simt nimic. Poate o anumită ușurare și 
atâta tot. 

— E foarte normal A trăit mult mai mult decât ar fi trebuit, 
mititica. Când va avea loc înmormântarea? 

— Poimâine, dar... 

— Voi lua avionul mâine-dimineaţă. Mă va înlocui Arline, 
asistenta mea. 

— M-aș bucura dacă mi-ai fi alături, Jenetta ... dar asta 
înseamnă să pleci special pentru asta din Vancouver. 

— Şi tu ai face la fel pentru mine. Ai anunţat-o pe Kate? 

— Nu încă. 

Din motive pe care nu reușea să și le explice, se hotărâse 
s-o sune ultima. 

— Va fi cu tine în seara asta? Nu vei fi singur? 

— N-o să leşin, Jenetta. Am știut întotdeauna că Jenny va 
muri. 

— Nu vreau să fii singur, insistă ea. Emmeline știe? 

— O voi suna după ce vorbesc cu mama. Ai intenţia să te vezi 
cu Derek cât stai aici? 

— Poate ... Ascultă-mă, acum vreau să mă ocup de rezervarea 
biletului de avion şi după aceea te sun eu. Poţi să vii să mă iei 
de la aeroport? 

— Da ... Şi mulțumesc, Jenetta ... Îmi pare bine că vii. 

— N-ai de ce să-mi mulțumești. Pe curând. 

Helen Sanderson răspunse la al doilea apel. Bryce auzi voci 
în fundal și înţelese că era ziua ei de bridge. În sinea lui, se 
bucură. Discutia va fi mai scurtă. 

— Mamă? Bryce la telefon. 

— Ce drăguţ ești că m-ai sunat, dragul meu! N-ai mai făcut-o 
de o veșnicie! 

Ultima lor conversaţie telefonică avusese loc de fapt cu o 
săptămână în urmă ... 

— Am o veste proastă să-ţi dau. Azi a murit Jenny. 

— Doamne sfinte, e îngrozitor! exclamă Helen suficient de 
tare pentru ca vocile din fundal să tacă. Sunt foarte tulburată, 
dragule. De când tatăl tău a părăsit această lume, îmi ies din fire 
de fiecare dată când aflu că a mai murit cineva. Doctorul 
Paynter spune că sunt o fire prea sensibilă. 

— În cazul acesta, ar fi mai bine să nu participi la 
înmormântare. Asta te-ar tulbura și mai tare. 

— Nu, nu, voi fi acolo, fiule. Locul meu e lângă tine. 

— Înmormântarea va avea loc poimâine pe la prânz. 

— Voi veni mâine, dragule. Te las pe tine să te ocupi de 
rezervarea biletului. Pentru mine e prea complicat. 

— Voi încerca Să-ţi găsesc o cursă care să sosească în jurul 
orei la care va veni și Jenetta, care mă va suna după ce va afla 
dacă a găsit loc. 

— Mă aștepți la aeroport nu-i așa? Ştii că mă rătăcesc 

mereu... 

— Eu nu voi fi acolo, dar oricum va fi Jenetta. Te sun mai 
târziu să-ţi spun ora de plecare. Pe curând, mamă. 

Și fără nici o îndoială grăbindu-se să le le comunice vestea 
îngrozitoare colegilor ei de bridge, Helen inchise repede 
telefonul ... 

Emmeline trăia la New Brunswick. Bryce își turnă ceva de 
băut şi-i formă numărul. Vocea calmă a soţiei lui se auzi în 
receptor. 

— Alo? 

— Bryce sunt. 

— Bună seara. 

Nici o urmă de surpriză sau interes. Ca şi Helen, dar din 
motive diferite, nici ea nu-l întrebă de sănătate. 

— Jenny a murit azi după-amiază. 

Urmară câteva secunde de tăcere, după care ea spuse: 

— Înţeleg. 

— Asta e tot ce ai de spus? 

— Ce altceva vrei să spun, Bryce? 

— Te-am anunţat adineauri că fiica noastră a murit ... ai fi 
putut măcar să spui că-ți pare rău. 

— Nu e fiica mea. N-a fost niciodată ... 

Bryce încercă să se stăpânească. 

Înmormântarea va avea loc miercuri. Ai să vii? 

— Lucrez. 

— Ăsta nu e un răspuns, Emmeline. 

— Răspunsul meu e nu. Nu voi veni. 

Se aștepta la asta, chiar dacă sperase pe undeva că va 
participa la ceremonie, fie numai de dragul lui Jenny. 

— Bine, nu mai e nimic de adăugat, nu-i așa? Atunci la 
revedere, Emmeline. 

— La revedere. 

Și Bryce știa că acela era ultimul lor salut, căci Jenny era 
singura legătură care mai exista între Emmeline și el. Nu simțea 
nici un regret ... nu simțea de fapt, nimic. 

Mai avea un telefon de dat, poate cel mai dificil. Formă 
numărul lui Kate. 

— Bună. Bryce sunt. 

— Bună. Ce mai faci? 

Nu era o simplă formulă de politeţe. Chiar voia să ştie cum 
se simte și după tonul vocii ei, bănuia că e bucuroasă să-l audă. 

— Am să-ți dau o veste proastă, Kate. Azi după-amiază a 
murit Jenny. 

Urmă o pauză scurtă. 

— Oh, Bryce, îmi pare sincer rău. Bietul copil! Dar oricum, 
cred că nu avea prea multe șanse de supraviețuire, nu-i așa? 

— Vii la înmormântare? Va avea loc miercuri la ora 
paisprezece. 

— Da, bineînţeles ... Pot să trec pe la tine în seara asta? 

— Nu Trebuie să mă ocup de biletul mamei și ... simt nevoia 

să fiu singur. Te superi? 

— Nu-mi place să te știu singur. 

— Probabil mă voi duce să alerg puţin. 

— Dacă te răzgândești, sună-mă. Voi fi acasă toată seara. 
Cum te simţi, Bryce? 

— Destul de confuz. Poate că de aceea ar trebui să ies din 
casă. Cu ocazia asta voi face un bilanţ al intregii situaţii. 

— Promite-mi că mă suni, dacă nu te descurci. Chiar și în 
toiul nopții. 

— Bine. Ce-ar fi să vii să iei cina mâine-seară la mine? Vor 
veni şi Jenetta şi mama. 

— Atunci, voi aduce eu tot ce e nevoie. Nu va mai trebui să 
găteşti. 

— Bine. Îţi multumesc, Kate. Poţi să vii pe la ora șase. 

— Sunt ... sunt din tot sufletul alături de tine, Bryce. Probabil 
că te simţi îngrozitor. 

— Mă bucur că s-a terminat totul ... Ai grijă de tine, Kate. Pe 
mâine. 

În loc să rămână acasă și să se gândească la consecinţele 
morţii lui Jenny, Kate se hotărî să dea o fugă până la 
supermarket ca să facă aprovizionarea pentru cina de a doua zi. 
Tocmai trecuse pe la casă şi își lua sacoşele ca să le ducă în 
portbagaj, când auzi o voce cunoscută în spatele ei. 

— Kate! Ce surpriză! Ce mai faci? 

Era Anne, îmbrăcată într-un taior în carouri și cu părul ei 

roșcat mai strălucitor ca niciodată. 

— Bună seara, Anne. 

— Magazinele astea mă obosesc îngrozitor ... Există o 
cafenea mică peste drum. Vii cu mine sau te duci direct acasă? 
— Vin cu tine. Numai să-mi pun cumpărăturile în mașină. 

Kate o găsi pe Anne stând singură la o masă mai retrasă. 
Comandară cafele și brioșe, apoi Anne își aprinse o ţigară. 

— Îmi pare bine că ne-am întâlnit, începu ea discuţia. Așa 
cum probabil ţi-ai dat seama, eram destul de enervată atunci 
când Bryce s-a despărţit de mine, dar aproape imediat după 
aceea am facut cunoștință cu altcineva — cred că ţi-am vorbit 
despre el, e politician — și pot să-ți spun că la ora actuală duc 
o viață foarte interesantă ... Așa că sper să nu existe nici un fel 
de animozitate între noi, spuse ea zâmbind uşor. 

— Absolut nici una ... Dar apropo de Bryce, știai că are o 
fiică! 

— Nu, spuse Anne încruntându-se. 

Kate îi povesti pe scurt ce ştia despre Jenny. 

— A murit azi, încheie ea. 

Anne rămase pe gânduri câteva clipe, după care o întrebă: 

— Acesta să fie oare motivul pentru care refuză să-și ia un 
angajament ferm? 

— Da. E aproape imposibil să aibă un copil normal. 

— Asta explică multe lucruri ... și diferența dintre mine și 
tine e aceea că ţie ţi-a spus adevărul. Are intenţia să se însoare 

cu tine, Kate? 

— Nu știu. 

— Dar tu l-ai lua în căsătorie știind că nu vei putea face copii 
cu el? 

— Cred că da. Deși s-ar putea ca lipsa acestora să mă afecteze 
foarte mult. 

— În ceea ce mă privește, o asemenea experiență nu mă 
tentează ... 

— În orice caz, nici măcar nu ştiu dacă e îndrăgostit de mine. 

— Ai cunoscut-o pe mama lui? 

— Nu. De ce? 

— După ce o vei cunoaște, îl vei înțelege mai bine pe Bryce. 
Nu există femeie mai egoistă decât ea. Probabil de aceea își 
păstrează sentimentele închise în el. Sunt concinsă însă că e 
capabil și de sentimente foarte puternice. 

— Mama ar fi probabil uluită dacă ne-ar auzi. 

Anne începu să râdă. 

— Nu văd de ce. Eu n-am reprezentat niciodată o ameninţare 
pentru tine, Kate. Adevărata amenințare este Bryce însuși. Are 
idei foarte fixe. Dacă nu poate să-ţi dăruiască un copil, sunt 
convinsă că va lua hotărârea să nu se însoare cu tine, chiar dacă 
va fi nevoit să regrete toată viaţa gestul lui. 

— Aş dori să nu fiu de acord cu tine. 

— Trebuie să plec ... Am de pregătit o cină romantică. 

— Îţi urez să ai noroc în viaţă. 

— Şi ție îţi urez același lucru. S-ar putea ca tu să ai mai multă 
nevoie decât mine. După ce ajung acasă, îl voi suna pe Bryce. 
Îmi pare rău pentru fiica lui. 

Kate se duse acasă și se apucă de gătit. A doua zi, la ora șase 
fix se afla la ușa lui Bryce, cu vițelul la cuptor și tarta de mere 
pregătită de ea. Jenetta îi deschise și o sărută pe obraz, 
aruncând o privire peste umărul lui Kate. 

— Ai vreo veste de la Derek? Ar fi trebuit să prindă 
elicopterul care face naveta între vasul de explorări și institut, 
dar probabil că n-a reușit să scape de la slujbă ... 

— Sunt sigură că va face tot posibilul. 

— Dar uite-l și pe Bryce. Dă-mi voie să te eliberez de povara 
acestei tarte, Kate. Miroase extraordinar de bine și eu sunt 
moartă de foame. 

Două gânduri se suprapuseră atunci în mintea lui Kate: 
"Jenetta a venit să-mi deschidă sperând că va fi Derek la ușă" și 
"Bryce arată groaznic". 

— Mă bucur să te văd, Bryce. 

FEl o sărută ușor pe buze și-i luă vasul pe care-l ținea în 
mână. 

— Mă duc să-l pun în cuptor. Întră, mama e în salon. 

Helen Sanderson era îmbrăcată în negru. La gât purta un 
șirag dublu de perle și mai multe inele cu diamant pe degete, 
pe care puteai să nu le observi, deoarece gesticula tot timpul 
cu mâinile. 

— Ce păcat că trebuie să ne întâlnim în împrejurări atât de 
triste, Kate și ce drăguță ai fost că ai pregătit mâncarea! 
Călătoria asta pur și simplu m-a epuizat. N-aș fi fost în stare să 
mai și gătesc. Toată situaţia asta e foarte dureroasă, nu-i așa? 
Aşa cum îi spuneam și lui Bryce, Jenny era singura mea 
nepoată. Odată cu ea, se va stinge și numele de Sanderson. Mă 
bucur că Donald nu mai trăieşte. Cred că s-ar fi îmbolnăvit de 
durere. 

Kate nu știa cum să răspundă la tirada bătrânei. 

— Când aţi sosit, doamnă Sanderson? 

— Acum o oră. Călătoriile astea cu avionul sunt foarte 
obositoare, nu-i așa? Nu știu ce m-aș fi făcut dacă Bryce nu 
m-ar fi luat de la aeroport. 

— Oricum eram eu acolo, spuse Jenetta. Ce vrei să bei, Kate? 

— Un whisky, te rog. 

Helen Sanderson făcu ochii mari de uimire în timp ce 
sorbea o picătură din paharul ei de vin alb. 

— Ce ciudat ... am crezut întotdeauna că băutura asta e 
pentru bărbaţi. 

— Unul din fraţii mei și-a asumat sarcina să-mi facă educaţia. 
După părerea lui, o femeie trebuie să știe să bea ca și un bărbat. 

— Serios? Și cu ce se ocupă, mă rog? 

— Își termină doctoratul în oceanografie. Fratele meu cel 
mai mare e medic. 

— Sunt căsătoriţi? 

Kate îi făcu un tablou al familiei lui Bill și-i vorbi îndelung 
despre Russell și Dora. Era convinsă că Denis, Alanna și Joseph 
nu erau potriviti pentru urechile Helenei. 

În minutele care urmată, nimeni nu suflă nici o vorbă 
despre Jenny, deși ea era motivul acelei întruniri. Apoi Jenetta 
anunță că vițelul se încălzise și-i invită pe toţi la masă, în 
sufragerie. 

În clipa aceea, se auzi soneria de la intrare. Jenetta tresări. 
Bryce îi aruncă o privire ironică înainte să se ducă să deschidă. 
În pragul ușii se afla Derek. 

— Condoleante pentru fiica ta, Bryce, îi spuse el punându-i 
o mână pe umăr. Chiar dacă te așteptai ca acest lucru să se 
întâmple, moartea unui om e întotdeauna ceva îngrozitor. 

Bryce clăină trist din cap și amândoi intrară în hol. Derek o 
căută pe Jenetta cu privirea. Tânăra părea că-și pierduse 
siguranța obișnuită. Coșul de pâine îi tremura ușor în mâini. 
Derek îl luă, i-l dădu lui Kate și, trăgând-o pe Jenetta la pieptul 
lui, o sărută apăsat pe buze. 

Kate se uită pe furiș la reacţia Helenei. Avea un aer 
scandalizat. Adevărul e că Derek nu arăta prea bine în seara 
aceea. Purta niște pantaloni din catifea reiată, un pulover plin 
de pete și în picioare avea niște cizme din cauciuc. În plus, era 
evident că nu se răsese de câteva zile. Atunci când îi dădu în 
sfârșit drumul Jenettei din braţe, Kate încercă să rămână 
serioasă. 

— Parcă ai fi desprins dintr-un roman de Hemingway! spuse 
ea pe un ton aspru. 

— Cum, nu-ți place barba mea? spuse el jignit. 

— Am impresia că m-am sărutat cu o bucată de glaspapir, 
spuse Jenetta. 

— Am avut de ales între a mă rade și a prinde elicopterul. 

— Atunci, ai făcut alegerea corectă. Bryce are un excelent 
aparat electric de ras. 

— Nu vreţi să mi-l prezentaţi și mie pe acest tânăr? întrebă 
Helen cu o voce înţepată. Nu mi-ai spus, Jenetta, că ai relaţii la 
Halifax. 

Deși era o persoană foarte rafinată, Jenetta se înroși în 
obraji ca o adolescentă. Derek se uită la ea cu tandrete și apoi 
se întoarse spre Helen învăluind-o cu farmecul lui obișnuit. 

— Bănuiesc că dumneavoastră sunteţi doamna Sanderson. 
Eu sunt Derek McIntyre, fratele lui Kate. N-am văzut-o pe 
Jenetta de foarte multă vreme, așa că vă rog să-mi scuzaţi 
excesul de ... entuziasm. Iar referitor la hainele mele, îmi pare 
rău, dar vin direct de pe vasul- laborator. 

Bryce interveni, înainte ca Helen să mai apuce să răspundă. 

— Cina e gata. Ce-ar fi să continuăm discuţia în sufragerie? 
Mamă, te-am așezat în capul mesei, lângă Kate. 

Bryce desfăcu o sticlă de vin, Kate se ocupă de servirea 
mesei şi începură să mănânce. Jenetta își recăpătase 
sângele-rece şi răspundea pe un ton reținut la remarcele lui 

Derek, pentru a se apăra de curiozitatea mamei sale. Kate 
încerca să monopolizeze atenţia acesteia, mai mult pentru a-l 
proteja pe Bryce decât pe Janetta. După ce serviră desertul, 
Derek o invită pe Jenetta în bucătărie ca să spele vasele. Bryce 
deschise televizorul, deoarece mama lui nu voia sub nici o 
formă să rateze emisiunea ei preferată. Kate, căreia nu-i plăcea 
deloc acel program, acceptă bucuroasă propunerea lui Bryce să 
iasă la o plimbare. 

Acesta mergea ca un om urmărit de diavol. 

— Nu poţi să mergi ceva mai încet? i se plânse Kate la un 
moment dat. Ne-am propus să ne plimbăm, nu să ne antrenăm 
pentru maraton. 

— Scuză-mă ... Tin foarte mult la mama, dar uneori mă calcă 
pe nervi. 

— Chiar înainte să deschidă gura, Kate își dădu seama cât de 
ridicolă putea părea întrebarea ei, dar totuși i-o puse: 

— Cum te simţi, Bryce? 

— Bine. 

— Derek a fost singurul care a pomenit-o pe Jenny toată 
seara. 

— Nu e nimic de comentat, Kate. Trebuia ca o dată și o dată 
toată treaba asta să se termine. Acum s-a terminat, și e foarte 
bine aşa. 

Kate se îndoia că era atât de simplu pentru el, dar dacă 
Bryce n-avea chef să se confeseze, nu putea să-l oblige. 

— Nu uita că sunt la dispoziţia ta în cazul în care ai nevoie 
de mine. 

— Îţi mulțumesc, spuse el zâmbind cu tristeţe. Acum, cred că 
ar trebui să ne întoarcem. Vreau să mă asigur că măcar au 
început să spele vasele! 

Dar când ajunseră acasă, toate tacâmurile, paharele și 
farfuriile erau aşezate la locul lor în dulap, iar Derek și Jenetta 
stăteau fiecare la câte un capăt al canapelei. Stătură împreună 
de vorbă apoi, în cele din urmă, conversaţia începu să 
lâncezească. Derek își frecă bărbia și spuse: 

— Suport din ce în ce mai greu barba asta ... Jenetta, te 
deranjează dacă mă duc să mă schimb? Dacă vrei, mă întorc 
peste o jumătate de oră să te iau la un pahar. 

— De acord. 

— Nu mi se pare cuviincios, interveni Helen. 

— Cum adică? spuse Jenetta încruntând din sprâncene. 

— Înmormântarea are loc mâine, draga mea. 

— Ştiu asta, mamă, dar Bryce nu e singur. Tu și Kate puteți 
să-i ţineţi de urât și oricum n-am de gând să stau prea mult. 

Atunci când Derek își făcu apariția după trei sferturi de oră, 
ras, parfumat și mai elegant ca niciodată, chiar și doamnei 
Sanderson i tăie răsuflarea. Râzând, Jenetta făcu o glumă: 

— Mamă, dă-mi voie să ţi-l prezint pe unul din prietenii mei, 
Derek McIntyre. 

Spre surprinderea tuturor, Helen Sanderson întră în jocul 

ei. 

— Sunt încântată să vă cunosc, domnule McIntyre. Mă bucur 
că gusturile fiicei mele s-au îmbunătăţit considerabil pe 
parcursul ultimei ore ... 

— Voi avea grijă de ea, doamnă Sanderson şi vă promit să 
n-o aduc acasă prea târziu. Pe mâine. 

Apoi Derek se grăbi să o scoată pe Jenetta afară din casă. 

— Formează o pereche foarte frumoasă, observă doamna 
Sanderson căzută pe gânduri. l-am sugerat de multe ori fiicei 
mele că a venit vremea să se aşeze la casa ei. 

Lui Kate, acea observaţie îi amintea în mod ciudat de Dora, 
care se plângea mereu de burlăcia lui Derek ... La ora douăzeci 
şi două și treizeci, după ce se terminară știrile la televizor, Kate 
se ridică în picioare. 

— Trebuie să plec, Bryce. Mâine-dimineaţă am multă treabă 
de făcut dacă vreau să am după-amiaza liberă. Noapte bună, 
doamnă Sanderson. 

— Noapte bună, Kate. 

În pragul ușii, el o sărută pe obraz, ca și cum ar fi fost o 
simplă invitată, și închise ușa imediat, fără să mai aştepte ca ea 
să demareze. 


KKK 

De la înmormântarea lui Jenny, Kate nu rămase decât cu 
amintirea pe care i-o lăsase micul sicriu, hohotele de plâns ale 
Helenei, lacrimile Jenettei stând lângă Derek, fața împietrită a 
lui Bryce și buchetul de trandafiri albi pe care îl așezase pe 
mormântul fiicei sale. Se întorseseră apoi acasă la el și-și 
petrecuseră seara împreună. Derek fusese nevoit să plece 
devreme ca să ajungă la vasul său. A doua zi Jenetta și Helen 
luaseră avionul spre casă și Kate se întorsese la munca ei. 

Se bucură mult când primi un plic gros în ziua aceea, 
pentru că avea mare nevoie de ceva care să-i ridice moralul. 
Acesta venea de la Montreal și fusese expediat de bunicul ei, 
Maxwell Shaw. Kate se uită câteva secunde la grosimea 
pachetului. Oare să-i fi trimis fotografiile pe care le ceruse? 

Deschise plicul, care conţinea o scrisoare și câteva fotografii 
în alb-negru ale Alannei. La prima vedere, putea fi confundată 
cu Kate. În toate fotografiile, Alanna fixa obiectivul cu un aer 
provocator, cu bărbia în vânt și un zâmbet plin de siguranță. 
Era zâmbetul unei fete de optsprezece ani care voia să 
acționeze decât cum o tăia capul și al cărei orgoliu făcea orice 
regret imposibil. Văzând acele poze, destinul Alannei era ușor 
de prevăzut. 

Kate despături scrisoarea cu inima bătându-i și mai tare în 
piept. 

"Dragă Kate 

Mi-a trebuit mult timp ca să mă hotărăsc să-ţi scriu. Așa cum 

ai putut să constati singură, soţia mea a alungat orice amintire 
despre fiica noastră și prin urmare, te-a alungat și pe tine. 
Semeni atât de mult cu Alanna, încât probabil că i-ai amintit de 
una din rarele ei înfrângeri. În ciuda caracterului său, Endora 
n-a reuşit niciodată ș-o îmblânzească pe fiica noastră şi i-a 
purtat pica toată viaţa pentru asta. Nu știe că ţi-am scris. 

Eu însă am fost foarte emoţionat de vizita ta. Trecutul e 
departe, Alanna a murit din nefericire, dar tu ești în viaţă, Kate, 
și aș considera că-mi faci o favoare, dar şi un semn de iertare, 
dacă ai fi de acord să corespondezi cu mine. Nici eu nu aveam 
vreun control asupra Alannei. Cu toate astea, m-am simțit 
mereu vinovat că am părăsit-o și n-am știut să trec peste 
prăpastia care ne despărțea. Aș fi dorit să o pot vedea înainte să 
moară. Poate că atunci am fi fost în stare să vorbim, după toţi 
anii aceia de tăcere, și să ne iertăm greșelile unul altuia. 

Dar astea sunt numai niște divagaţii ale unui om bătrân. În 
capătul paginii am notat adresa unuia din foștii mei asociaţi. 
Dacă dorești, poţi să-mi scrii la el acasă. Aș fi foarte fericit să 
mai am vești de la tine, Kate. 


Cu afecţiune, bunicul tău” 
Deși scrisul lui Maxwell era tremurat și greu de descifrat, 


Kate ar fi putut să reproducă scrisoarea pe dinafară. Era sigură 
că-i va răspunde, așa cum era sigură și de emoția pe care o 

simţise în faţa acelor rânduri și a fotografiilor cu mama ei. 

Dorind să-și împărtășească bucuria cu Bryce, îl sună, dar 
deși lăsă telefonul să sune de peste zece ori, el nu-i răspunse. 
Atunci, Kate se duse la Dora și Russell, ca să le arate fotografiile 
şi scrisoarea. La întoarcere, trecu prin fața casei lui Bryce. 
Mașina lui era parcată pe alee, dar înăuntru nu era lumină. 

A doua zi era vineri. ÎL sună la birou, dar i se spuse că e în 
şedinţă și nu poate fi deranjat. La fel făcu și după-amiază, dar 
fără nici un rezultat. 

Sâmbătă, Kate se trezi prost dispusă. Bryce nu avea dreptul 
s-o trateze astfel. Nu suporta ideea că făcuse dragoste cu ea 
atunci când avusese chef și după aceea s-o ignore ca şi cum 
n-ar fi existat. Dacă n-avea nevoie de ea, atunci nici ea n-avea 
nevoie de el! Se duse la centrul comercial, făcu niște 
cumpărături, după care făcu curăţenie lună în bucătărie. Apoi 
îl sună din nou. Nici un răspuns. 

Treptat, furiei îi luă locul neliniștea. Și dacă își rupsese un 
picior în timp ce cobora scările? Sau dacă era prea deprimat ca 
să-i răspundă? Se îmbrăcă și se duse la el acasă. Mașina lui 
Bryce nu mai era pe alee, ceea ce însemna că cel puţin nu-și 
rupsese piciorul. Vru să-i lase un bilet, dar se răzgândi și se 
duse la biroul lui. Mașina lui nu era în parcarea în care și-o lăsa 
în mod obișnuit. 

Mai exista o a treia variantă. Cimitirul în care fusese 


înmormântată Jenny cu trei zile în urmă. 

Mașina lui se găsea la intrarea acestuia. Kate opri motorul, 
cobori și împinse poarta. Începuse să plouă. 

Indiferent la potopul care se revărsa asupra lui, Bryce stătea 
jos, în fața mormântului fiicei lui. Avea umerii căzuţi și ceafa 
curbată. Kate înţelese că plângea. Îi venea să se apropie de el și 
să-l strângă în braţe, dar ceva îi spunea să rămână pe loc și să-i 
respecte tristețea și singurătatea. La un moment dat acesta 
ridică încet capul și Kate se apropie de el. 

Când auzi zgomot de pași, se întoarse brusc și se ridică în 
picioare. Avea ochii roșii și fața palidă de oboseală. Kate ajunse 
lângă el. Bryce avea mâinile înghețate. Probabil că stătea de 
multă vreme acolo și pardesiul i se udase complet 

— Acum trebuie să te întorci acasă, Bryce, îi spuse ea cu 
blândeţe. 

Apoi făcu ceea ce nu îndrăznise să facă ceva mai devreme. Îl 
înconjură cu braţele și-l strânse la piept. 

— Eşti de mult aici? o întrebă el. 

— Nu... 

— De unde ai ştiut că sunt aici? 

— Am bănuit. Simţeai nevoia să fii singur, nu-i așa? 

— Trebuia să plâng. La înmormântare n-am putut. Dorisem 
atât de mult să moară, încât mă simţeam vinovat faţă de ea. 
Totuşi, viaţa ei n-avea nici un rost. Nici nu ştia ce e aceea viaţă, 
biata mea Jenny. 

— Ai început să tremuri. Trebuie să mergi acasă. Vino cu 

mine. 

Bryce o urmă cuminte până în stradă. 

— Te duc eu acasă. Vom lua mașina ta mai târziu. 

Când ajunseră la locuinţa lui, ea îi luă cheile, descuie și 
închise ușa în urma lor. 

Făcând apel la tot curajul de care era în stare, îl anunță: 

— Vreau să dorm cu tine, Bryce. 

El se uită câteva secunde la ea, apoi îi scoase adidașii din 
picioare, îi dădu jos pelerina de ploaie și își scoase și el 
pardesiul. Apa îi ajunsese până la tricou. 

— Vei face pneumonie, spuse Kate glumind doar pe 
jumătate. 

— În cazul ăsta, contez pe tine să mă încălzești. 

O luă apoi de mână și o duse în dormitor. 


KKK 


A doua zi dimineaţă, Kate se trezi simțind că se găsește între 
vis și realitate. Visul era reprezentat de dorinţa care punea 
treptat stăpânire pe ea și realitatea de mâinile lui care o 
mângâiau cu rafinament ... Era cuprinsă de un val imens de 
toropeală şi de tandrete. Simti că Bryce o pătrunde și-și tinu 
răsuflarea, întrebându-se cum de putea fi atât de fericită. 

Deschise ochii și se pierdu în albastrul privirii lui. 

— Te iubesc, Bryce ... Dacă ai ști cât de mult te iubesc, șopti 
ea pe jumătate încă adormită. 

După modul cum se încordă, Kate înţelese imediat că nu 
trebuia să-i spună așa ceva, chiar dacă acela era adevărul și o 
costa mult să-l păstreze pentru ea. Mâinile lui rămaseră brusc 
nemișcate. 

— Voi fi plecat câteva zile, Kate, îi spuse el pe un ton serios. 

— De ce, Bryce? 

— Simt nevoia să reflectez. Trebuie să plec și să încerc să 
evaluez situaţia referitoare la Emmeline, la Jenny ... și la noi 
doi. 

— Mi-e frică atunci când te aud vorbind așa. 

— Scopul meu nu e acela de a te speria, Kate. 

— Când ai de gând să pleci? 

— Astăzi. Mă voi întoarce duminica viitoare. Vei fi liberă, 
atunci? Știi că voi simţi nevoia să te văd când voi reveni. 

— Da, voi fi liberă. 

Lui Kate îi era din ce în ce mai frică. 

— Acum ar cam trebui să ne sculăm, nu? Am de făcut bagajul 
și trebuie să mergem să-mi iau mașina. 

Își luară rămas-bun la cimitir. Kate spera să nu fie un semn 
rău-prevestitor ... 

— Ai grijă de tine, îi spuse ea. 

El o mângâie pe obraz. 

— Îți promit. Îmi va fi dor de tine. 

"Atunci ia-mă de soţie sau rămâi aici", își spuse ea în gând. 
Era evident însă că nu putea să-i propună una din aceste 
variante. 

— Ne vom revedea duminică. 

O lăsă să plece ea prima. În timp ce mașina ei icnea din greu 
când îi schimba viteza, Kate văzu silueta lui Bryce 
micşorându-se în oglinda retrovizoare, până când dispăru 
definitiv din raza ei vizuală ... 





Capitolul 19 


A doua zi, Kate îi făcu o vizită lui Joseph. Neavând acordul 
bunicului ei de a-i arăta pozele cu Alanna, îi făcu un rezumat 
amănunțit al scrisorii acestuia. Joseph nu făcu nici un 
comentariu. Vorbi de altfel foarte puţin. Stătea în faţa ei și-și 
curăța unghiile cu o bucată de carton, răspunzând laconic 
întrebărilor surorii lui. 

— Nu pari prea bine dispus, observă Kate la un moment dat. 

— Simt că înnebunesc învârtindu-mă în cerc toată ziua. 

— Amintește-ţi de asta după ce vei ieși de aici ... Săptămâna 
viitoare voi veni sâmbătă. 

— Ai venit cu trenul sau cu mașina? 

— Cu mașina 

Conversaţia lâncezea. La cincisprezece şi treizeci, Kate plecă 
descurajată, întrebându-se dacă se merita să facă şase ore cu 

maşina pentru a schimba niște banalităţi cu un om căruia nu 
părea să-i pese dacă ea se afla acolo sau nu. Sâmbăta 
următoare, însă, trecea din nou de barierele din metal ale 
închisorii. Fusese o săptămână lungă și-i era dor de Bryce. 

Atunci când ajunse acasă, sună telefonul. Se grăbi să 
răspundă, abia trăgându-și sufletul. 

— Alo? 

— Kate? Sunt eu, Bryce. M-am întors mai devreme decât 
trebuia. Ce mai faci? 

— Bine. Abia am picat de la Dorchester. 

Îi povesti despre vizita la Joseph, încercând să nu ia în 
seamă bătăile accelerate ale inimii. 

— S-ar părea că faci progrese. 

— Aşa cred și eu. 

— Poţi să treci în seara asta pe la mine? 

Nu-i propunea să ia cina împreună și nici s-o ducă la 
cinema. Inima i se strânse și mai mult. 

— Da. Când anume? 

— Peste o oră. 

— Bine. Pe curând. 

Fix peste o oră și zece minute după ce sunase telefonul, 
urca scările care duceau la apartamentul lui Bryce. 

El o lăsă să intre, o dezbrăcă de pardesiu și-i propuse să bea 
ceva. În timp ce se agita prin bucătărie, ea se instală în salon. 
La radio se auzea o nocturnă de Chopin și Al ocupa cel mai 

confortabil fotoliu. Ea se aşeză pe canapea și răsfoi o revistă. 
Bryce reveni din bucătărie și-i întinse paharul cu rom și Coca 
Cola. 

— În sănătatea ta. 

— Ai avut o săptămână bună? se interesă ea politicos. 

— Am fost la Cap-Breton. N-o să-ţi ţin o prelegere despre 
flora și fauna parcului ... A fost bine, simţeam nevoia să fiu 
singur și să reflectez. De altfel acesta e și motivul pentru care 
m-am dus acolo. 

El se așezase la capătul celălalt al canapelei. Kate aștepta să 
vadă ce urmează, deși bănuia despre ce era vorba. 

— Cred că ar trebui să nu ne mai vedem, Kate. 

— De ce? 

— Pentru că mi-e imposibil să te iau de soţie și să nu mă 
întrebi de ce, deoarece ştii motivul. 

— Eşti steril și deci nu vom putea face copii, spuse ea cu 
răceală. 

Fl tresări. 

— Vrei să-mi răsucești cuțitul în rană, Kate? 

— Privesc pur și simplu lucrurile la rece, ceea ce până acum 
noi n-am făcut. 

— Numai aspectul ăsta mă preocupă de când te-am întâlnit. 

— Am spus noi, Bryce. Adică noi doi. 

— Acest noi nu e de nici un folos. Nici nu se pune problema 
să mă căsătoresc cu tine, știind dinainte că nu pot să-ți dăruiesc 

un copil. 

— N-avem decât să adoptăm. 

— Nu e același lucru. Nu vreau să te privez de ceea ce 
înseamnă esenţa feminității și scopul ... 

— Nu-mi mai vorbi ca dintr-un manual de sociologie. M-am 
gândit îndelung la problema asta. E adevărat că mi-ar plăcea să 
nasc un copil care să fie al tău și voi regreta că n-o voi putea 
face, dar asta este situația ... În viață nu le poţi avea pe toate. 

— Nu vreau să ai regrete, Kate, cu atât mai mult cu cât eu 
sunt cel vinovat. 

— Nu ai fi de acord să adoptăm un copil? 

— Nu asta e problema. 

— Oricum, discuţia asta mi se pare pur teoretică, pentru că 
nu m-ai cerut încă în căsătorie şi nici măcar nu mi-ai spus că mă 
iubeşti! 

— Dar bineînţeles că te iubesc! De ce crezi că avem discuţia 
asta? 

— Serios? Eşti sincer? 

— M-am îndrăgostit de tine încă din ziua în care am leșinat 
la picioarele tale. 

— Nu mi-ai spus asta niciodată, până acum. 

— Eram încă însurat ... și mai exista și Jenny. De fapt, nici 
acum n-ar fi trebuit să-ţi spun. 

— Jenny a murit, Bryce, și chiar dacă divorțul tău încă n-a 
fost pronunțat, trăieşti de multă vreme despărțit de Emmeline. 

— Asta nu schimbă cu nimic situaţia, Kate. 

— Chiar așa crezi? 

— Da. Ar fi trebuit să nu ne mai vedem. 

Ea renunță la orgoliu, rețineri și demnitate. 

— Dar te iubesc, Bryce! Vreau să mă căsătoresc cu tine! 

— Nu, Kate. Și nu te uita așa la mine. Cu timpul, îţi va trece. 
Vei întâlni pe altcineva, care va fi în măsură să-ţi dea ceea ce eu 
nu sunt în stare să-ţi ofer. 

— Nu vreau alt bărbat. Te vreau pe tine. 

— Așa crezi acum, dar cu timpul îţi va trece. 

— N-ai dreptul să-mi spui ce simt sau ce voi simți peste trei 
luni! Știu foarte bine ce simt şi mai ştiu și altceva. Tu ești cel 
care ești pe cale să iei o hotărâre care ne privește pe amândoi. 
Tu și iar tu. Părerea mea nu contează absolut deloc. În cazul 
ăsta, te rog să nu mai spui că mă iubeşti. Cum poţi să pretinzi 
că mă iubești și în același timp să spui că ar trebui să nu ne mai 
vedem? 

— Eşti de-a dreptul isterică, bombăni Bryce dând din cap 
uluit. 

Prea enervată ca să înțeleagă că el proceda astfel ca să se 
poată apăra, Kate se înfurie și mai tare. 

— Dacă pentru tine iubirea e o manifestare a isteriei, 
înseamnă că într-adevăr ai dreptate. Ar fi bine să nu mă mărit 
cu tine. 

Pumnii lui Bryce erau crispaţi, ca și cum i-ar fi fost şi lui greu 

să-şi stăpânească nervii. 

— Te rog să nu tipi. Nu e nevoie să ne audă vecinii! 

Ea se gândi brusc la Joseph și la limbajul pe care-l folosea el. 

— Ducă-se la toţi dracii vecinii tăi! 

— Te porți ca un copil răsfățat care nu poate obţine ce 
doreşte. 

— Și tu ca un adult care se crede deasupra sentimentelor. 
Într-adevăr, nu sunt făcută pentru tine. Ar trebui să te însori cu 
o femeie ca Anne. Ea nu simte nici o emoție. 

— Şi tu cu cine te vei mărita, Kate? Cu un băiat de treabă ca 
Graham, care îţi va suporta toate capriciile? 

— Nu mă voi mărita cu nimeni! 

Se ridică apoi în picioare și se duse să-și ia pardesiul. 

— Dat fiind că îmi lauzi mereu beneficiile maternității și îmi 
spui că îmi vor lipsi, mă duc să rămân gravidă cu primul bărbat 
care-mi va ieși în cale! 

Aceasta ar fi reprezentat o ieşire spectaculoasă, după care 
nu i-ar mai fi rămas decât să trântească ușa după ea. Din 
nefericire însă, Bryce fu mai rapid decât ea și o prinse la timp. 
Kate scăpă jos cheile de la mașină și Bryce se grăbi să le ridice. 

— Dă-mi cheile! strigă ea. 

— Nu e bine ce facem, Kate. 

— Vrei să spui că te-ai răzgândit? 

Fl clătină din cap. 

— Aș vrea să înţelegi că nu pot s-o fac. N-ar trebui însă să ne 

despărțim în felul acesta. 

Ea zâmbi cu tristeţe. 

— Nu cunosc altul, Bryce. Nu fac în fiecare zi marea scenă a 
despărțirii. Dă-mi cheile, te rog. Am presimţirea că voi începe 
să plâng și aș prefera s-o fac afară. 

Întinse mâna spre el și Bryce îi dădu cheile cu un aer 
resemnat. 

— La revedere, șopti ea. Ai grijă de tine. 


KKK 


Bryce îi spusese că nu se vor mai vedea. Acesta fu anunţul 
pe care îl făcu familiei la cina de duminică seara, pentru a-i 
justifica absenţa. Dar Halifax-ul era un oraș mic și ei locuiau în 
același cartier. În sâmbăta următoare se duse la magazinul de 
la care își făcea de obicei cumpărăturile. În timp ce se gândea 
la meniul săptămânii, coti pe un culoar și căruciorul ei se izbi 
de un altul care venea din sens invers. Ea ridică ochii, vrând 
să-şi ceară scuze ... şi se trezi nas în nas cu Bryce. Zâmbetul îi 
îngheţă pe buze. Îngăimând câteva vorbe fără noimă, Kate se 
dădu repede inapoi pe un alt culoar și luă din raft niște 
conserve de care n-avea nevoie. Abia când ajunse la raionul de 
carne îndrăzni să arunce o privire peste umăr. Bryce era la casă. 

"Părul lui ar avea nevoie să fie tuns" îşi spuse ea. 

Nu-l mai revăzu vreme de vreo cincisprezece zile. Pe lângă 
munca la birou, care-i ocupa foarte mult timp, își rezervă o 
seară pe săptămână pentru Jake și Toby și ieşea din când în 
când, fără prea mare entuziasm, cu unul din instructorii de 
înot. În weekenduri se ducea să-l vadă pe Joseph la Dorchester, 
şi duminică seara asista la tradiționala masă de la părinţii ei. Cu 
toate acestea, tot timpul gândurile îi zburau aiurea. Soarele 
strălucea, copiii se jucau, instructorul de înot era o companie 
plăcută ... dar avea impresia că toate astea n-o priveau pe ea. 

Într-o seară, Graham o convinse s-o însoţească la recitalul 
unui mare organist. Din păcate, respectivul organist era 
pasionat de muzica modernă și Kate, căreia nu-i plăcea genul 
acela de muzică, își petrecu prima parte a programului 
gândindu-se la Bryce. 

— Vrei să plecăm? îi propuse Graham. 

Fl îi spusese ceva mai devreme că ardea de nerăbdare să 
asculte piesa de Messiaen care încheia programul. 

— Nu, totul e în regulă. Stau și mă întreb totuși ce are 
împotriva lui Bach. 

— Încearcă să ne educe, draga mea ... Ia te uită, acolo în fața 
noastră nu e Bryce? 

— Bryce? Unde? se bâlbâi ea. 

ÎL văzu brusc ridicându-se, cu nici cinci rânduri mai jos. Era 
singur. 

— Hai să mergem să-l întrebăm ce părere are despre concert, 
spuse Graham ridicându-se de pe fotoliu. 

Kate îl reţinu imediat. 

— Nu, Graham, te rog... 

El se așeză la loc, cu un aer mirat. 

— Ştiam că sunteţi prieteni. 

— Așa e. Am fost chiar mai mult de atât ... dar în urmă cu trei 
săptămâni totul s-a terminat. 

— Cred că ţi-a fost foarte greu s-o faci, spuse el cu un aer 
gânditor. 

— Da... Dar hai să schimbăm subiectul, dacă nu te superi. În 
ultima vreme sunt foarte sensibilă și plâng foarte ușor. 

— Așa cum ţi-am mai spus, umărul meu îţi stă tot timpul la 
dispoziţie. 

— Meriti ceva mai bun, Graham. 

Organistul își făcu din nou apariţia și luminile se stinseră. 
Lui Kate restul programului i se păru mai accesibil. Când 
lustrele mari se aprinseră din nou, Bryce se îndreptă repede 
spre ieşire. Ea privi în urma lui, îngăduindu-și fără să vrea să-i 
trimită un mesaj tăcut de iubire. 

Trecură zece zile. Deoarece stătea în aer liber toată ziua, 
Kate începuse să capete un bronz frumos, dar Bill o certă că 
slăbise și Dora o răsfăţa făcându-i mereu prăjituri. Russell însă 
se uită la ea cu o îngrijorare vădită. Derek o invită la un 
restaurant, unde încercă să nu vorbească prea mult despre 

Jenetta și după aceea o duse la un bar, unde dansară până 
dimineaţă. Kate le era extrem de recunoscătoare tuturor 
pentru dovezile lor de afecţiune, dar simţea că îi e la fel de dor 
de Bryce. 

În vinerea aceea asistase la o paradă a modei împreună cu 
Carol. Se întorsese acasă de vreun sfert de oră și citea o revistă 
când deodată sună telefonul. Nu se putu abţine din nou să 
spere că era Bryce, deși trecuse o lună de la despărțirea lor. 
Ridică receptorul cu mâna tremurândă. 

— Alo! 

— Kate? Anne sunt. Uite ce este, nu vreau să te sperii, pentru 
că nici nu e cazul, dar eu și cu Marchall, prietenul despre care 
ti-am vorbit, ne întorceam de la un cocteil şi am încetinit pe 
şosea prin dreptul unui accident. Trecând prin faţa ambulanţei, 
l-am recunoscut pe Bryce ... Dar nu e nimic grav, Kate. Am 
coborât și brancardierul mi-a explicat că fusese trântit la 
pământ de o mașină în timp ce alerga. Şoferul era atât de beat, 
încât abia se mai ţinea pe picioare. Dar Bryce nu e accidentat 
grav ... Mai ești pe fir? 

— Da, da ... Eşti sigură că nu e grav? 

— Ce-ar fi să te duci la serviciul de urgenţă? Sunt sigură că e 
încă acolo. 

— Asta și voi face. Îţi mulţumesc că m-ai anunţat, Anne. 

Kate rămase câteva clipe nemișcată lângă telefon. Era 
adevărat că Anne îi spusese că accidentul nu era grav, dar ea nu 

era medic, iar brancardierul nici atât ... 

La serviciul de urgență atmosfera era relativ calmă. Fu 
trimisă la o cameră situată la capătul unui culoar alb care i se 
păru fără sfârșit. Kate aproape ajunsese la destinaţie, când văzu 
un brancardier care împingea un cărucior pe care se găsea un 
trup acoperit în întregime cu un cearșaf verde. 

"Bryce a murit", își spuse Kate. Și tot ce era în jurul ei 
începu să se legene în mod periculos ... 

Infirmierul dădu drumul mânerului căruţului, alergă spre 
ea și o bătu pe obraji. Bryce își făcu deodată apariţia în cadrul 
ușii opuse aceleia pe care fusese scos căruciorul, sprijinit de un 
medic stagiar. El se uită la ea, se aplecă în direcţuia ei și reveni 
la poziţia iniţială scoțând un geamăt de durere. 

— V-am spus să nu faceţi mișcări bruște, îi spuse stagiarul cu 
asprime. Ce s-a întâmplat? O cunoaşteţi pe doamna? 

Bryce era alb ca varul la față. 

— A leșinat, îi explică brancardierul. Probabil a crezut că 
sunteţi dumneavoastră pe cărucior. Mă duc s-o așez într-un pat. 
Poţi să te ocupi de ea, John? spuse el adresându-i-se stagiarului. 

— Da. Luaţi loc aici, domnule Sanderson. 

Bryce se târî până la scaunul cel mai apropiat și se aşeză cu 
grijă pe el. Avea un bandaj în jurul șoldurilor, unul la cot și trei 
copci la arcada sprâncenei. ÎI dureau coastele, dar nu erau 
rupte. Era pe deplin conștient că avusese noroc să scape atât 
de ușor. 

Kate fusese întinsă în pat. Stagiarul îi verifică pulsul și 
pupilele, apoi spuse: 

— Nu e nici o problemă ... Ar trebui să veniţi mai aproape, 
domnule Sanderson. Dacă a leșinat din cauză că a crezut că aţi 
murit, e bine s-o liniștiți cât mai curând posibil. 

Bryce se supuse rugăminții medicului. Îşi amintea vag că o 
zărise pe Anne discutând cu cei de la ambulanță. Probabil că ea 
o anunţase apoi pe Kate care se grăbise să vină aici. Ar fi 
preferat să nu vină. Fusese destul de dureros aproape s-o 
dărâme la pământ la supermarket și apoi s-o vadă în compania 
lui Graham. Nu-și închipuise niciodată că gelozia putea fi un 
sentiment atât de violent și nici că îi va fi atât de dor de Kate ... 
Nu era în stare să suporte s-o vadă acum atât de aproape de el 
şi atât de neajutorată. 

Kate clipi din ochi, apoi se uită la stagiar și Bryce văzu cum 
ochii tinerei se umplu de groază. 

— Nu eram eu, Kate, spuse el cu o voce răgușită. Totul e în 
regulă. 

Kate întoarse încet ochii la el și-l privi. 

— Bryce? îngăimă ea. Nu ești mort? 

— Era altcineva pe cărucior. Mi-am lăsat doar câțiva 
centrimetri de piele pe caldarâm, în rest, n-am nimic. 

Ea îl luă de mână și i-o apăsă cu a ei. 

— Ai mâna caldă, șopti ea. Înseamnă că eşti real. 

Se ridică brusc și-și trase fusta peste genunchi. 

— E lucrul cel mai ridicol care mi s-a întâmplat, continuă ea. 
Îmi pare rău. Anne m-a avertizat că accidentul nu e grav, dar 
când am văzut căruciorul ... 

Se înfioră fără să vrea. Stagiarul se retrase discret. 

— A fost drăguţ din partea ta că aivenit, șopti Bryce. 

— Nici n-am stat să mă gândesc. Am plecat imediat ... Am 
impresia totuși că ar trebui să stai culcat în pat. 

— Probabil au chemat un taxi. Mă întorc acasă. 

— Te duc eu. 

— Sunt sigur că taxiul e pe drum. 

— N-au decât să-l contramandeze. Sunt capabilă să conduc 
maşina. 

— Trebuie să iau niște pastile de la recepție. 

Kate se așteptase ca el să protesteze, dar nu părea în stare 
să mai facă și alte comentarii. Arăta îngrozitor! 

— Nu ştiu ce aș fi făcut, Bryce, dacă individul acela ai fi fost 
tu, mărturisi ea. 

— Uite că n-am fost eu. Hai să mergem. Încep să mă simt mai 
rău dacă stau pe loc. 

Apăru o infirmieră cu un scaun pe rotile ca să-l conducă la 
recepție. În timp ce el își lua medicamentele, Kate aduse 
maşina în faţa intrării, apoi îl duse pe Bryce acasă la el, 
încercând să nu meargă prea repede și să evite hopurile de pe 
şosea. 

— Îţi mulțumesc, spuse el. Acum mi-e mai bine. 

— N-ai încuiat uşa? 

— Cheia e sub ștergătorul de picioare. 

— Nu face nici o mișcare! Te ajut eu să cobori. 

Lui Kate i se păru o veșnicie până ajunseră de la mașină în 
casă. Când intrară în sfârșit în hol, el era la capătul puterilor. 

— Ştiu că nu vrei să mă aflu aici, dar nu voi pleca până când 
nu te vâr în pat, îi spuse Kate. 

— S-ar putea să dureze cam mult. Când mă uit la scară, am 
impresia că mă aflu la poalele Everestului. 

Urcă încet, odihnindu-se la fiecare trei trepte. În timp ce el 
se afla în baie, Kate îi făcu patul, stăpânindu-și amintirile pe 
care i le trezea. Aprinse veioza, după care coborî la bucătărie să 
ia un pahar cu apă, pe care i-l puse lângă pastile. 

— Unde ţi-e pijamaua? 

Bryce părea la fel de jenat ca și ea. 

— În sertarul al doilea al comodei. 

Kate scoase niște pantaloni și o bluză, pe care i le întinse și 
se aplecă să-i desfacă șireturile tenișilor. Apoi îi spuse cu un 
zâmbet forţat: 

— Te voi ajuta să-ţi pui partea de sus. Cu restul te descurci 
singur. 

Tricoul era murdar de noroi. Dat fiind că nu putea ridica 
mâinile, în cele din urmă Kate îl tăie pe ambele laturi cu 
foarfeca și astfel reuși să i-l scoată. Apoi Bryce își puse bluza de 
pijama și Kate se întoarse cu spatele în timp ce el își scotea 

şortul și își punea pantalonii. În cele din urmă îl auzi 
așezându-se pe pat gemând de durere. 
— Lasă-mă să rămân cu tine, Bryce. Voi dormi pe canapea. 
— Nu, Kate. Totul va fi foarte bine. 
— O să stau cu grijă ... 
— Noi încercăm să uităm ce-a fost între noi, Kate. Nu putem 


v 


să petrecem noaptea Împreună. 








— Nu reușesc să te uit. 

— Trebuie. 

Lui Kate îi mai rămânea un ultim argument. 

— Când am văzut căruțul acela și am crezut că era prea 
târziu... că erai mort, am înteles clar că pe tine te vreau, nu 
copii de la tine. Pentru că, să știi, mi-am pus această întrebare. 
Îmi era teamă că e un lucru important, dar acum sunt sigură că 
numai alături de tine vreau să trăiesc. Numai tu ești important 
pentru mine. 

El o ascultase fără să spună nici un cuvânt, cu capul prins 
între palme. 

— Sunt convins că am procedat bine, șopti el 

— Nu poate fi bine, Bryce, atâta vreme cât soluţia ta ne face 
pe amândoi atât de nefericiti. 

"Nu neagă că e nefericit” își spuse Kate. 

— Prefer să fim nefericiți acum, decât mai târziu, după ce 
ne-am căsătorit. 

— De ce crezi că am fi nefericiti? spuse ea așezându-se pe 

pat. Dimpotrivă, nu m-aș mira dacă am fi extrem de fericiţi. 

— Emmeline nu era fericită. 

— Eu nu sunt Emmeline! 

— Ar trebui să te măriţi cu un bărbat ca Graham, Kate. 
Graham e un tip bine. 

— Nu sunt îndrăgostită de Graham și fie vorba între noi, 
Graham nici nu m-a cerut în căsătorie. 

— Dar erati împreună aseară ... Există ceva între voi? 

— Evident că nu! Drept cine mă iei? Cum ar putea exista ceva 
între mine și Graham, din moment ce nu mă gândesc decât la 
tine? 

Bryce își ţinea din nou capul în mâini. 

— Fie-ţi milă de mine, Kate ... oprește-te, te rog ... Tocmai 
pentru că te iubesc trebuie să-ți ofer toate şansele să duci o 
viaţă normală. Nu știu cum să-ţi explic ca să înţelegi. 

La un moment dat, lui Kate i se păruse că Bryce urma să 
cedeze, dar acum își pierduse orice speranță în această 
privinţă. 

— Atunci plec, şopti ea. Pentru că nici eu nu mai am nimic 
de făcut sau de spus. 





Capitolul 20 


Kate îi promisese lui Joseph să-l viziteze a doua zi, sâmbătă. 
Petrecuse o noapte foarte proastă și se afla sub duș când se auzi 
telefonul sunând. Ea nu-l auzi. Peste un sfert de oră sună din 
nou, dar ea plecase deja din apartament. 

În acest timp, Kate rula deja în direcţia Dorchester. Făcuse 
tot posibilul să-și mascheze cearcănele de sub ochi și zâmbetul 
ei era sincer atunci când Joseph ajunse la vorbitor. Totuși el se 
uită la ea cu un aer ciudat. 

— Ce s-a întâmplat? o întrebă el imediat. 

— E chiar atât de evident? 

— Da ... Ce ai? 

Era pentru prima dată când Joseph manifesta o oarecare 
îngrijorare faţă de ea. Nu plânsese nici în fața lui Bryce și nici 
după ce ajunsese acasă la ea, dar în fața fratelui său, ochii i se 

aburiră de lacrimi. 

— Nu mai e nevoie să-mi afli și problemele mele, Joseph. Îţi 
sunt de-ajuns ale tale. 

— Te-am întrebat ce s-a întâmplat. 

— E o poveste lungă. 

— Nu mă grăbesc. De altfel, timpul e singurul lucru pe care 
îl am din belșug... 

— Păi ... am un prieten. Se numește Bryce Sanderson. E 
avocat şi oferă asistență juridică la Halifax. De fapt, îmi e mai 
mult decât prieten ... L-am cunoscut acum un an. 

Kate îi povesti pe scurt suișurile și coborâșurile relaţiei lor. 
Îi vorbi despre Emmelina, despre Jenny și starea ei de sănătate. 
Cu vocea vibrând de emoție, evoca scurta lor legătură, moartea 
lui Jenny și-i explică de ce, deși o iubea, Bryce se hotărâse să 
nu se însoare cu ea. 

— Crede că ar trebui să mă căsătoresc cu altcineva și să am 
cel puţin o duzină de copii, încheie ea povestirea pe un ton 
trist. Am încercat să-l fac să se răzgândească, dar nici nu vrea să 
audă. 

— Eşti sigură că vrea să se însoare cu tine? Poate că vrea 
numai să profite de tine. 

— Nu, Joseph. Oricum acum nu se întâmplă nimic între noi. 

— Individul ăsta e ţicnit rău. Ce a atât de extraordinar în a 
avea copii? 

Kate se încruntă. 

— Nu spune așa ceva. Joseph. Poate că într-o bună zi îţi vei 
dori și tu. 

— Nici nu mă gândesc! Doar ne amintim amândoi de părinții 
noștri și nu vreau ca povestea să se repete. 

— Tu nu eşti ca Denis. 

El o privi cu un aer întunecat. 

— De unde ştii? Poate că l-am moștenit. Dat fiind că nu pot 
fi sigur, e mai bine să mă abţin. Și așa ar trebui să faci și tu. 

Acesta era un nou punct de vedere pe care Kate nu se 
gândise să i-l prezinte lui Bryce. 

— Cred că acest gen de violenţă se datorează în special unor 
împrejurări anume, nu eredității, obiectă ea totuși. 

Era evident însă că Joseph nu avea chef să filozofeze pe 
tema agresivităţii și originilor ei. 

— Transmite-i din partea mea că există lucruri mai 
importante pe lume decât o liotă de copii ... spuse el. Sau 
puteţi să adoptați. Luaţi un vagabond ca mine, care altfel ar 
risca să ajungă în stradă ... sau aici. Dacă zici că Bryce lucrează 
în domeniul asistenţei judiciare, sunt sigur că știe de unde să-l 
ia. 

Kate se gândi la Jake. El o avea încă pe mama lui, dar ce se 
întâmpla cu ceilalți Jake care se trezeau complet singuri, ca în 
cazul lui Joseph? 

— Vrei să spui că ar trebui să adoptăm un copil care e deja 
mare, decât un bebeluș? 

EI dădu din umeri. 

— Asta e treaba ta să hotărăști. Oamenii care te-au crescut 
te-au luat de mică la ei și treaba a mers. 

— Da, ai dreptate. 

— Nu există nici un motiv să nu procedezi și tu la fel. 

Ea schiţă o grimasă. 

— Mai întâi trebuie însă să-l conving pe Bryce. 

— Dar ... mai există și alţi bărbaţi interesanti pe lumea asta , 
spuse Joseph pândindu-i cu atenţie reacţia. 

— Cu siguranță ... șopti ea. Din nefericire însă, sunt 
îndrăgostită până peste cap de el. 

— Nici un bărbat nu merită să te îmbolnăvești pentru el. 

Kate zâmbi. 

— Nu sunt în întregime de acord cu tine, Joseph, dar mă 
bucur că am purtat această discuţie. Acum, mă simt mai bine. 

Mai vorbiră şi despre alte lucruri și Kate avu senzaţia că în 
sfârșit se crease o legătură între ea și fratele ei. Fusese nevoie 
de timp și răbdare dar, vorba lui Joseph, treaba a mers. 

— Fii atentă cum conduci rabla aia! o sfătui el în momentul 
în care ea se ridică să plece. 

— Sunt forțată să fiu! Pe săptămâna viitoare. 

Nu-i ţinuse un discurs și asta îi era de-ajuns. 


KKK 

La cinci minute după ce Kate ieși pe poarta închisorii, 
telefonul lui Bryce sună. Stătea întins pe canapea, încercând să 
nu ia în seamă ce simţea din punct de vedere fizic și moral, dar 
fără prea mare succes. Telefonul urma să-i ofere o diversiune, 
deși se întreba, cu speranță dar și cu teamă, dacă nu cumva era 
Kate. Încercase să dea de ea toată săptămâna, dar nu reușise. 
Din fericire, avusese ideea bună de a aduce telefonul lângă 
canapea și fu de-ajuns să întindă mâna sănătoasă pentru a 
ridica receptorul. 

— Alo! 

— Bryce Sanderson? întrebă o voce de bărbat. 

— La telefon. 

— Eu sunt Joseph Tremblay, fratele Catherinei. 

Creierul lui Bryce funcţiona încă destul de lent, așa că îi 
trebuiră câteva secunde ca să stabilească legătura între 
Catherine şi Kate. 

— Oh, bună ziua, răspunse el în cele din urmă. Tare mi-e 
teamă că sora ta nu-i aici. 

— Știu. 

În mod ciudat, inima lui Bryce începu să bată în ritm 
accelerat. 

— Ce s-a întâmplat? Sper că n-a pățit ceva. 

— Ce i s-ar fi putut întâmpla? 

Vorbitorul de la celălalt capăt al firului se amuza jucându-se 
cu nervii lui. Enervându-se, Bryce își schimbă poziţia, ceea ce îi 

provocă un junghi în coaste. 

— Pe toţi dracii! Explică-mi odată despre ce este vorba! Unde 
este? 

Îngrijorarea din glasul lui era foarte evidentă. Joseph îl mai 
fierse puţin, apoi îi spuse cu asprime în glas: 

— Nu i s-a întâmplat nimic. Abia a plecat de aici. 

Bryce se mai liniștise puţin, dar era la fel de nervos. 

— Atunci, de ce m-ai sunat? 

— Mai întâi, ca să aflu dacă într-adevăr îţi pasă de ea și apoi 
ca să-ţi spun că ai mare noroc că mă aflu încă în închisoare. 
Altfel, nu m-aș fi mulțumit să te sun. Aș fi venit acasă la tine și 
ți-aș fi cerut să termini cu tâmpeniile astea! 

— Ce înseamnă toată povestea asta? Ce ţi-ai spus Kate? 

— N-a fost nevoie să-mi spună nimic. A fost suficient să mă 
uit la ea. Iritarea lui Joseph era din ce în ce mai pronunțată. 

— O faci foarte nefericită, chiar nu-ţi dai seama de asta? 

— Am... 

— Eşti liber, nu ește căsătorit, așa că fă bine și însoară-te cu 
ea! Și tu și ea vreţi să fiţi împreună. Nu-i pasă de faptul că tu 
crezi că ar merita ceva mai bun. Pe tine te iubește, nu pe alt 
bărbat. Ce ai de gând să faci? Să-i întorci spatele și să fiţi 
amândoi nefericiţi? Și toate astea pentru că tu nu poți să faci 
copii! N-aveţi decât să adoptați. Însoară-te cu Catherine și 
adoptați o duzină de copilași dacă ţineţi atât de mult să-i aveţi, 
dar nu-ţi dau voie s-o faci nefericită sub pretextul că nu poți 

să-i faci tu. 

Pentru câteva secunde, se lăsă tăcerea între ei. 

— Ai auzit? 

— Da, am auzit. Asta i-ai spus și lui Kate? 

— Bineînţeles, dar ea nu era sigură că o vei asculta, așa că 
m-am gândit să-ți spun eu. 

Bryce schiţă un zâmbet. 

— Ai făcut bine ... și ai dreptate. Există mulți copii care ar fi 
fericiți să-şi găsească un cămin al lor. 

Joseph deveni bănuitor. 

— De ce asculti de mine, dar de ea nu? 

— Am ascultat-o, Joseph. Până aseară eram convins că mă va 
uita și că va întâlni un alt bărbat. Dar apoi ieri, la spital ... și-a 
povestit despre asta? 

— Nu. 

Bryce îi explică pe scurt cum fusese trântit la pământ de o 
mașină și cum Kate îl crezuse mort. 

— A leșinat. Când și-a revenit, mi-a spus că noi eram cei mai 
importanți. Ea şi eu. Că e păcat că nu putem avea copii, dar că 
acest aspect este unul secundar. Că pe mine mă vrea neapărat. 
Și am ascultat-o ... Am ascultat-o. Dumnezeule mare! Toată 
noaptea nu m-am gândit decât la asta! 

— În cazul ăsta, trebuie să i-o spui şi ei. 

— Am încercat. De azi-dimineaţă sun încontinuu și nu 
reușesc să dau de ea. Dacă spui că a fost cu tine, asta explică 

totul ... Ziceai că abia a plecat de la închisoare? 

— Cam de un sfert de oră. 

Bryce gândi cu voce tare. 

— Sunt circa trei ore de drum. Se va întoarce pe la ora 
douăzeci .. Poate ceva mai târziu dacă se oprește să ia cina 
undeva ... Mă duc s-o aştept la ea acasă și săptămâna viitoare îi 
voi cere voie să vin şi eu cu ea la închisoare. Doar voi deveni 
cumnatul tău ... 

— Mai e ceva ... N-ar trebui să mai meargă cu rabla aia. Poate 
că n-ar fi rău dacă ai începe să te ocupi de ea! 

— N-o cunoști deloc pe Kate ... Dacă îţi închipui cumva că 
am vreo influență asupra ei, te înșeli! Nu face decât cum o taie 
capul. Dar nu-ţi face griji. Conduce foarte bine mașina. 

— Bine, bombăni Joseph. Mă rog ... Mă bucur că am ajuns să 
ne înţelegem. Acum cred că e mai bine să te las. 

— Îţi multumesc, Joseph. Îi voi spune lui Kate că m-ai sunat. 
Pe curând. 

Bryce se grăbi să închidă telefonul înainte ce Joseph să mai 
aibă timp să protesteze. Se părea că perseverenţa lui Kate îl 
determinase pe fratele ei să se deranjeze să se amestece în 
treburile ei. Și el fusese surprins în mod plăcut. În ciuda celor 
pe care le vedea la tribunal și la închisoare, era optimist și 
credea că oamenii puteau efectiv să se schimbe dacă sunt 
încurajați puţin. Pentru binele lui Kate, spera ca Joseph să 
nu-l dezamăgească. 

Se uită la ceas. Kate nu va fi în oraș decât peste vreo două 
ore. Exact timpul de care avea nevoie să se radă, să facă un duș 
și să se îmbrace... 


KKK 


Kate nu ajunsese pe autostradă. Se afla încă în parcarea 
închisorii și se uita la un bărbat îmbrăcat într-o salopetă 
albastră care se pregătea să-i remorcheze mașina până la 
atelierul de reparaţii, deoarece Datsun-ul ei refuzase s-o mai ia 
din loc. Şoferul maşinii de depanare emisese mai multe 
ipoteze care o făceau să presimtă că urma să plătească o factură 
grasă. Acesta rostise cuvinte ca: alternator, carburator și 
baterie. Erau piesele pe care trebuia să se ducă să le ia de la 
Moncton. Întârzierea era inevitabilă. "Două sau trei ore, 
cuconiță. Duminica nu avem decât un singur mecanic la lucru”. 

Kate, care se simţea foarte obosită, blestemă mașina și 
verifică dacă avea carnetul de cecuri la ea, înainte să urce în 
cabină împreună cu șoferul. Se numea Jim și în cele zece 
minute pe care le făcură pe drum, Kate află mai multe decât 
voia să afle despre certurile lui conjugale și iubitul fiicei sale 
care cânta într-o trupă rock. Când ajunseră la atelier, un 
mecanic se ridică de sub un camion, se uită la mașină și spuse 

că trebuie schimbat alternatorul. După ce acesta dădu mai 
multe telefoane, Kate află că va fi adus aici într-o oră de către 
cumnatul lui Jim. 

Ea cumpără un ziar şi începu să-l citească. 

Cumnatul lui Jim împreună cu alternatorul își făcură 
apariţia după două ore de întârziere și când aceștia sosiră, 
mecanicul era plecat la masă. Cu o răbdare de care se mira și 
ea, Kate își cumpără o pungă de chipsuri. 

Cu puţin înainte de ora douăzeci se afla din nou pe drum, 
motorul mașinii ei torcând încet. Se opri la un bufet, mâncă un 
sandviş care mirosea a plastic, bău câteva cafele ca să poată sta 
trează și porni din nou la drum. 

Datsun-ul se comportă foarte bine pe tot parcursul 
drumului, dar cu toate astea, era trecut de miezul nopții când 
Kate parcă pe aleea din fața casei ei. Grăbită să se ducă la 
culcare, nu dăduse atenţie mașinii oprite de partea cealaltă a 
străzii. Și când o siluetă apăru brusc din întuneric, scoase un 
strigăt. 

— Unde naiba ai fost? 

Kate nu dormise deloc în noaptea anterioară și nu putea 
spune că avusese o zi prea plăcută și odihnitoare ... de aceea 
apariţia lui Bryce pur și simplu o sperie. 

— Ce cauţi aici? îl întrebă ea fără nici o introducere. 

El o prinse cu mâna dreaptă de încheietură. 

— Am fost foarte îngrijorat ... 

Ea îi dădu o palmă peste mână. 

— Dă-mi drumul! 

— Vreau să ştiu și eu unde ai fost în seara asta după ora 
nouăsprezece? 

— Parcă te anunţasem că mă duc să fac un copil cu primul 
bărbat care-mi iese în cale! 

Pentru acest răspuns, Bryce o trase spre el și o sărută, 
îmbrățișare care se termină printr-un geamăt dureros, în timp 
ce Kate îl respingea furioasă. 

— Doamne sfinte! Îmi pare rău, îngăimă ea. Uitasem complet 
că ești rănit. Dar ce cauti aici, Bryce? 

— Te aşteptam și fac asta de la ora nouăsprezece, aşa cum 
ti-am spus. 

Kate inspiră adânc aer în piept. 

— Ar fi mai bine să intri în casă. 

— Credeam că n-o să mă mai inviţi niciodată. 

— Îmi permit să-ţi amintesc că, în principiu, tu încerci să mă 
uiţi. 

Răsuci cheia în broască și deschise ușa. 

— M-am răzgândit. 

Lucifer se strecură în grădină, în timp ce Tom mieuna de 
foame. 

— Ce ai spus? îl întrebă Kate. 

— Am spus că m-am răzgândit. 

Simţind că își pierde minţile, Kate aprinse lumina în hol 

şi-şi puse geanta pe un scaun. 

— Doamne Dumnezeule, ce rău arăţi! 

— Așa ai arăta și tu dacă ti-ar fi fost dislocate coastele. 

Arăta într-adevăr îngrozitor, dar în privire i se citea un ușor 
amuzament și multă tandrete. Kate se forță să ia un aer sever. 

— Cred că îmi datorezi câteva explicaţii, Bryce Sanderson. 
Ce cauţi aici şi ce înţelegi prin "m-am răzgândit"? 

— Vreau să mă căsătoresc cu tine. Evident, dacă mă mai vrei. 

Tom se apropie de ei și mieună din nou. Kate îi aruncă o 
privire rapidă. 

— Da, sigur ... Oh, tacă-ţi gura, Tom! 

— Eşti sigură? 

Ea îl dădu uitării pe Tom. Uită de tot ce o înconjura, în afară 
de albastrul ochilor lui Bryce. 

— Da, Bryce, sunt sigură. 

El se apropie de ea și o luă în brațe. 

— Slavă Domnului! șopti el. Pentru cum m-am purtat, aș fi 
meritat cu prisosinţă să-mi spui nu. 

Kate nu îndrăznea să-l strângă mai tare în braţe, ca să nu-i 
provoace durere. 

— Cum aș fi putut să-ţi spun nu din moment ce te iubesc atât 
de mult? 

— Şi eu te iubesc, Kate. 

Tom devenise extrem de nerăbdător. Veni și se frecă de 
picioarele lor, mieunând cât îl ţinea gura. 

— Cred că ar fi mai bine să mă duc să-i dau să mănânce, dacă 
vrem să avem liniște, oftă Kate. 

— Cum o să ne descurcăm cu el și cu Al în aceeași casă? 

— Deja încerci să te eschivezi? 

— Ar fi nevoie de mai mult de patru motani ca să renunţ să 
te iau de nevastă, Kate. 

— Te avertizez că părinţii mei vor dori o ceremonie în toată 
regula. 

— Îi vom ruga pe Derek și pe Jenetta să ne fie martori. 

— Excelentă idee. Și referitor la dată? 

— Ce-ar fi s-o facem în septembrie, chiar înainte de 
începerea școlii? 

— De ce? Pentru că va trebui să-mi continuu masteratul? 

— Bineînţeles, dar te avertizez că s-a terminat cu zbănţuielile 
nocturne până-n zorii zilei! 

Kate clipi des din gene. 

— Numai cu tine, dragul meu ... 


Sfârşit 


